Ixabel Agirresaroberen ipuin kontaketa saioa izango da hilaren 18an Ekoetxean

4 eta 10 urte bitarteko haurrentzako eta haien familientzako ipuin kontaketa saioa izango da hilaren 18an, Ekoetxean. Ixabel Agirresarobek gidatuko du saioa, doakoa izango da eta interesatuek urtarrilaren 16a baino lehen eman beharko dute izena 943-81 24 48 telefonora deituta.

Azpeitiko Ekoetxean antolatzen diren familia ekintzen barruan, Ixabel Agirresarboek ipuin kontaketa saioa eskainiko du urtarrilaren 18an, Ekoetxean, eta zabalik dago bertan izena emateko epea. Saioan interesa dutenek, hilaren 16a baino lehen eman beharko dute izena 943-81 24 48 telefonora deituta. 4 eta 10 urte bitarteko haur eta gaztetxoei nahiz haien familiei zuzenduta egongo da saioa; 17:00etan hasiko da kontaketa, eta doakoa izango da.


Atzo jokatu ziren Santamas pilota txapelketako finalak

60 pilotari gazte inguruk hartu dute parte aurtengo txapelketan, eta giro ezin hobean jokatu zituzten atzo bost finalak. Irabazleak hauek izan zien hurrenez hurren; hastapena mailan Markel Aranburuzabala, haur mailan Amets Antxia, kimuak mailan Ekain Medina, infantil mailan Manex Bengoa eta kadetetan Mikel Etxezarreta.

Atzo, egubakoitza, jokatu ziren Uarkapen 2016ko Santamasetako pilota txapelketako finalak. Ikusle dezente batu ziren herriko pilotari gazteen lana ikustera, eta trikitia eta pandero doinuek giro polita jartzen lagundu zuten.

Bost final jokatu ziren guztira. Lehenean, hastapen mailan Markel Aranburuzabalak 16-8 gailendu zitzaion Aner Martini. haur mailan, aldiz, Amest Antxiak 16-11 hartu zuen mendean Inar Belar. Koxka bat gorago, kimuak mailan, lehia bizia izan Ekain Madina eta Paulo Abasoloren artean, baina amaieran Madina garaile 16-12.

Infantiletan Manex Bengoa izan zen garaile 16-11 ibai Irasuegiren aurka, eta azken finalean, kadete mailakoan, Mikel Etxezarretak 16-10 hartu zuen mendean Aimar Marquez. Finalak amaituta talde argazkia atera zten eta ondoren luntxa egin zuten frontoian botatako energiak berreskuratzeko.

Datorren eguenean, pilota profesional jaialdia izango da Santamas egunean. Eskuz binako txapelketako kanporaketa jokatuko da Uarkapen, Ezkurdia-Merino II eta Urrutikoetxea-Beroiz bikoteen artean.


Euskal lurralde elkargoaren sorrerarik ez du ekarriko deszentralizazio erreformak

Aldarria erreforman sartzeak legea «pisuegi» bilakaraziko lukeela esan du Marylise Lebranchu ministroak

Euskal Herrira egitekoa duen bisita aitzin jakinarazi du erabakia Marylise Lebranchu Frantziako Deszentralizazio ministroak: «Ez dugu maila berririk sortuko Euskal Herriarentzat». Deszentralizazioa dakarren erreforman egituratze mota hori sartzeak legea «pisuegi» bilakaraziko lukeela uste du. Hautetsien Kontseiluarekin bildu zenean hitzemandako «Euskal Herriaren ezagupena» ez da, beraz, Deszentralizazioaren III. Aktan mamituko. Ministroarekin solasaldia ukanik, Sud Ouest egunkariak plazaratu zuen atzo ministroaren postura argia.

Euskal lurralde elkargoaren aldarria «lege honen koadroa baino harago doala» uste du Lebranchuk: «Euskaldunek egituraketa propioa nahi lukete... euskal arrazoi batzuengatik». Hala eta guztiz ere, «aterabide bat atzemanen» dutela dio ministroak.

Adierazpen horiek ezkorki baloratu zituen Jean-Jacques Lasserre Hautetsien Kontseiluko presidenteak: «Ez da batere berri ona Euskal Herriarentzat; ministroaren partetik gutxieneko keinu bat espero nuen». Urriaren 11n Hautetsien Kontseiluaren ordezkaritzari errandakoa berretsi duela diote, bestalde, Batera plataformakoek. Orduan jada ohartarazi zuen Deszentralizazioaren III. Aktan eskaera sartzea zaila izanen zitzaiola.

Pays egituraren desagerpena ikusirik, «benetako zailtasun bati» aurre egin behar dutela dio Lebranchuk. Egitura horien bilakaerari buruz gogoetatzen dabiltza Frantziako Senatuan. Ipar Euskal Herriaren gobernantzari buruzko gogoeta ere Deszentralizazio Ministeriotik Senatura eraman nahi du. Erabaki hori begi txarrez ikusten du Max Brisson Miarritzeko UMP hautetsiak. «Senatura igorriz, lurralde elkargoaren lehen mailako enterramendua da, ikusiz gaiari buruz parlamentariek izan dituzten eztabaiden edukia, azkenean eztabaida txarrerako izan daiteke», esan du Brissonek.

Parlamentuan eztabaidatzen hasiko dira uztailean ala urrian. Emendakinen bidez eraman beharko dute, beraz, parlamentariek, euskal lurralde elkargoaren gaia. Bitartean, «girotze lanarekin» segitu behar dutela dio Nikolas Blain Baterako kideak. Horretarako dute lurralde elkargoaren aldeko koordinazioa sortu Garapen Kontseilua, Hautetsien Kontseilua, Auzapezen Biltzarra, Merkatal eta Industria Ganbera eta Batera egituren artean. Datorren egunetan emanen dute haien egitasmoen berri. «Sortu behar dugu giro bat zeinetan Lebranchuk ezingo duen etorri ezetza erratera, zeinetan erantzun politiko bat ematea behartua izanen den», Blainen hitzetan.

Bisitari buruzko berririk ez

Iazko urriaren 11n bildu zen Hautetsien Kontseiluko ordezkaritza Lebranchurekin, eta 2013 hastapenean Ipar Euskal Herrira etorriko zela hitzeman zien. Geroztik, ez du halakorik berriz aipatu eta Lasserrek joan den astea Berria-ri segurtatu zionez, ez dute horretaz «inolako berririk». Ministroa azaro bukaeran mintzatu zen azkenik euskal lurralde elkargoaz, beti zentzu berera joanez: «Euskal Herriarentzako egitura instituzional bat sortzea ez dut posible ikusten».


Itxaso Araquek jaso du Agustin Zubikarai saria hiru narrazioko nobela batekin

'Damutzen ez direnak' bere lehen lana izango da, eta printzipio eta ekintzen arteko talka islatuko du

Itxaso Araquek bere lehen eleberria argitaratuko du Agustin Zubikarai nobela-bekari esker. Izan ere, donostiarraren Damutzen ez direnak proiektuak irabazi du aurten Ondarroako Udalak eta Elkar argitaletxeak antolatzen duten lehiaketa. Hiru istorioz osatua dago eleberria; hiru protagonistaz eta hiru hiriz. Stuart, Naroa, eta Andreas 30 urteren bueltan dabiltza, eta Londres, Bartzelona eta Berlinen bizi dira, hurrenez hurren. Ez dute antzik euren artean, baina antzeko bidegurutze existentzialean daude. Hari horrek lotzen ditu istorioak: printzipio idealisten eta eraiki duten bizimoduaren arteko talkak. Izan nahi ez zuten hura izatearen aurrean, onarpena edo ukoa aukeratu beharko dute pertsonaiek.

Iaz, Joxean Arregirentzat

Bederatzi urtez nobela laburren lehiaketa izan ondoren, iaz formatua aldatu, eta nobelak sortzeko beka bihurtu zuten Agustin Zubikarai saria. Joxean Arregik irabazi zuen lehen deialdi hartan, eta urriaren 5ean aurkeztuko du Zwei Frauen (Bi emakume), bekaren laguntzaz idatzi duen eleberria. Aurten, dozena bat lan aurkeztu dira, eta Araquerena hautatu du Leire Bilbaok, Xabier Mendigurenek eta Ana Urkiza idazleek osaturiko epaimahaiak.


Sutea, Iturregi kaleko lokal hus batean

Atzo arratsaldean sua piztu zen Iturregi kaleko 2 zenbakian dagoen lokal batean. Udaltzaingoak Kronikari jakinarazitakoaren arabera, lokala hutsik zegoen, eta ez zen kalte haundirik izan. Suhiltzaileek berehala gerturatu eta itzali zuten sua, eta orain aztertzen ari dira, nola piztu zen jakiteko.


PSE-EEk onartu du Zubietako errauste planta ez dela agintaldi honetan egingo

Alabaina, Bilduren foru gobernuari eskatu dio aurreratu ditzala adostasuna dagoen beste proiektu batzuk; besteak beste, biometanizazio planta.

Denis Itxaso PSE-EEko ingurumen gaietako arduradun eta San Marko Mankomunitateko lehendakariak aitortu du PSE-EEk galdutzat jo duela agintaldi hau Zubietako errauste plantarentzat. "Dagoeneko badakigu errauste planta ez dela egingo, baina, gutxienez, aurrera egin dezatela adostasuna dagoen arloetan, asko baitago oraindik egiteko", esan du Itxasok. Izan ere, PSE-EEk uste du alderdi guztiak bat datozela tratamendu mekaniko-biologikoko (TMB) plantak eta biometanizazio plantak egin behar direla, Zubietako eremuan bertan haietako bi. Itxasok salatu du azpiegitura horiek aurreratzeko ere Bilduk ez duela ezer egin.

Edonola ere, PSE-EEk ez du onartuko "hamarkadetako desadostasunen" ondoren hitzartutako proiektuak betiko baztertzea. Alde horretatik, errauste planta behin betiko baztertzen badute PSE-EE aurrean izango dutela ohartarazi dio Bilduri. Hain zuzen ere, negoziatzeko orduan hori izango da sozialisten "marra gorria", Itxasok adierazi duenez. Izan ere, prest agertu da EH Bildurekin batzeko hondakinen gatazkari irtenbide bat ematen saiatzeko. "Sozialistak prest gaude hitz egiteko, baina ez dugu ahaztuko batzar nagusietan, hiru mankomunitatetan eta hiri jendetsuenetan Bilduk ez duela gehiengorik".

Herrietan atez ateko gaikako bilketa sistema zabaltzeari buruz, PSE-EEk uste du Bildu tematuta dagoela sistema hori "inposatzen". Herritarrekiko "mesfidantza" azaltzen du jarrera horrek, PSE-EEren ustez. "Borondatezko modu batean, bosgarren edukiontziaren bidez, birziklatze tasak handituko diren konfiantzarik ez dute". Itxasorekin batera Lezoko zinegotzi sozialista bat egon da agerraldian, Mikel Arrizabalaga. Lezon apirilean ezarriko dute hondakinen atez ateko gaikako bilketa.


Gazte bat atxilotu dute ustez bikotea erasotzeagatik

Ustez bikotea erasotzeagatik 28 urteko gaztea atxilotu zuen Ertzaintzak Durangon, urtarrilaren 5ean. Goizaldean, 03:15 inguruan, bertaratu zen erasotuaren etxera Ertzaintza, eta, eztabaida baten ondoren, bikotea eraso egin ziola azaldu zien emakumeak

Lepo eta papar inguruan arramazkadak zituela ohartu ziiren ertzainak, baita besoan ere. Emakumearen bikoteak eragindako zauriak ziren. Etxebizitzako egongelan atzeman zuen Ertzaintzak 28 urteko ustezko erasotzailea. Genero biolentzia delituagatik atxilotu zuten gizonezkoa.


Eliza ireki dute Zestoan, tximista batek kanpandorrea suntsitu eta bi urte eta erdira

Mikel Arregi alkatearekin, Koldo Intxausti herriko apaizarekin, irekierara joan den Jose Ignacio Munilla gotzainarekin eta gotzainaren aurka protesta egin duten herritarretako batekin hitz egin dugu.

2017ko abenduaren lehena ez dute ahaztu Zestoan. Ostirala zen eta gauez ekaitza lehertu zen. Tximista beldurgarri batek elizako kanpandorrea jo eta lehertu zuen. Kalte handiak eragin zituen baina, zorionez, inork ez zuen minik hartu. Kanpandorrea, eta elizako beste gune batzuk, bere onera ekartzko lanetan bi urte eta erdi eman dituzte.

Irekiera egunean izan da 'Amarauna' Zestoako kanpai hots berria jaso, eta herritarren iritziak biltzeko.


Mondragonek ez du argi ikusten Edesaren proiektua, baina baietz esan diezaioke

Confort adarreko proiektua garatu dutenekin batzartu ziren atzo taldeko gidariak, azken erabakiaren berri emateko.


Hutsak garestiegi ordaintzen dira

Neurketa amaitzear zegoela galdutako bi baloik neurketa luzapenera eramateko aukera eman die Castellori, eta luzapen denbora horretan oso nagusi izan dira kanpokoak.

Zilarrezko LEB ligako 2013-14 denboraldiko lehen neurketa jokatu du gaur Azpeitia Azkoitia ISBk etxean eta kontrario benetan zailari egin behar izan dio aurre. Amics Castelló aditu guztiek mailaz igotzeko faborito garbietako bat dela aipatu dute eta ez da gutxiagorako, taldearen izen zerrenda zein den ikusita. Iker Buenorenek lehen garaipena bilatu nahi izan dute zaleen babespean, denboraldi hasiera zail honi beste umore batez aurre egin ahal izateko botikarik onena baita lehenbailehen garaipenak batzen hastea. Animorik ez zaie falta izan harmailetatik, Urola bailarako zaleak saskibaloi gosez zeuden dagoeneko eta kiroldegia ia bete egin dute taldeari behar zuen bultzada emateko.

Beharrezkoa zuten bultzada ISBkoek eta bere laguntzarekin Castellokoak baino gutxiago ez direla erakutsi nahi izan dute hasierako minutuetan. Partidua oso parekaturik joan da, bai puntuetan eta baita akatsetan ere. Kanpokoek hiruko marratik egin dute min batez ere, Garciak eta Fernandezek eskumuturra bero zutela erakutsi baitute. Gezurra badirudi ere, barruko jokoa omen du indartsuena Toni tenen taldeak, baina batez ere hortik egin dio min Azpeitia Azkoitia ISBk. Atoyebi ezagun zaharraren lehen falta eta gero, bi baloi jarraian lapurtu dituzte etxekoek eta kanpokoen entrenatzaileak hutsartea eskatu behar izan du, ez zuelako bere taldea ondoegi ikusten. Faltaz josita zeuden gainera Castellokoak eta jaurtiketa libreen bitartez aurretik mantendu da Azpeitia Azkoitia ISB. Nahiz eta Nasarreren azken saskiratze bati esker 18 eta 19 amaitu den lehen laurdena. Bigarren laurdenean ere lehenengoan egon den parekotasuna ikusi ahal izan da kantxa gainean. Baina bazegoen ezberdintasun bat, etxekoek mantendu direla une oro aurretik. 2-3 puntu, gehiago ez, baina markagailuan agintzen. Talde moduan zebilen Azpeitia Azkoitia ISB, atzean sendo jokatzen, laguntza onak egiten eta erasoan ere aukera onenaren bila. Zyle gainera fin zebilen errebote lanean. Gutxika-gutxika markagailuko aldea zabaltzen hasi dira Iker Buenorenak. Guztia ez da ona izan ordea, errebote baten lehian Lander Lasak min hartu baitu ezkerreko orkatilan. Hala ere, lanean sendo jarraituz 34 eta 27 iritsi dira atsedenaldira Iraurgikoak aurretik.

Atsedenalditik bueltako lehen minutuetan etorri dira lehen arazoak etxeko taldearentzat. Erasoan ideia askorik ez kanpokoen presioari aurre egiteko eta gutxika-gutxika gerturatzen hasi dira kanpokoak. Uclesek gainera bere hirugarren falta egin du. Hala ere, lanean jarraitu dute eta bi defentsa on eginda, berriz gora etorri dira Iker Buenorenak aldea lehengora bueltatuz. Sowren laugarrena adierazi dute epaileek eta orduan Beñat Barberenaren falta sumatzen hasi da Azpeitia Azkoitia ISB kanpotarren barruko joko indartsuari aurre egin ahal izateko. Baina taldeak talde moduan jokatzen jarraitu du eta talde baten indarraren aurrean arazoak izan dituzte Toni Ten-en mutilek eta hirugarren laurdenaren amaierara 56 eta 49 iritsi dira. Kanpotarrek baina, Urrezko Adecco ligara igotzeko faborito zergatik erakutsi nahi zuten eta neurketa estutzen saiatu dira azken laurdena hasi bezain laster. Arazotan jarri dituzte etxekoak presio gogorra eginez eta baloi bat edo beste lapurtuta markagailuan gerturatzea lortu dute. Burua hotz mantendu beharra zegoen eta lortu dute, borrokan sendo jarraituta. Beste aukerarik ez zegoen, kanpotarrek zuten guztia emango zutelako, baina baloi inozo batzuk galdu arren, erasoan huts bat edo beste egin arren, aurretik mantendu da Azpeitia Azkoitia ISB Atoyebi ezagun zaharra agertu den arte. Hiru minuturen faltan jarri da aurretik aspaldiko partez Amics Castelló (63-64) eta orduan hasi da nabaritzen harmailen indarra. 5 eta 0ko partziala egin eta bazirudien etxean geldituko zela garaipena baina segidan galdutako bi baloik Castellori partidua berdintzeko aukera eman dio 20 segundoren faltan. Azken jokaldian Arrutik ez du hirukoarekin asmatu eta luzapenera joan da partidua. Fisikoki oso justu iritsi da denbora estra horretara Iraurgi eta kanpokoen kalitatearen aurrean ezer gutxi egin ahal izan du. Azkenean 75 eta 82.

Saskiratzaileak: (18-19/34-27/56-49/70-70/75-82)

AZPEITIA AZKOITIA ISB: Assalit 7(), Arruti (15), Ucles (14), Zyle (12) eta Lasa (3) –bosteko nagusia- Oroz (5), Zubizarreta, Ibargutxi (7), Barberena, Guridi (4), Sow (8) eta Alberdi.

AMICS CASTELLÓ: Fernandez (12), Sales, Garcia (15), Faner (13) eta Atoyebi (15) –bosteko nagusia- Archiles, Alvarado (8), Ausina (8), Rodriguez (3) eta Nasarre (8).

MVP: Zyle (19ko balorazioa)


Pneumatikoei su eman diete Getxoko Avanzada errepidean

Ertzaintzak jakinarazi duenez, zenbait lagunek pneumatikoei su eman diete Getxoko (Bizkaia) Avanzada errepidean. Sute txiki bat sortu dela agertu dute iturri horiek, baina berehala itzali ahal izan dutela. Era berean, lagun horiek "ETAren aldeko" pankarta jarri dutela azpimarratu dute.


Mendia Urkullurekin bat, «Madrilek eskumenak urra ez ditzan»

Bilera «instituzionala» egin dute bi buruzagiek. Lehena, etorriko den sokan. EAJ-PSE ituna ez betetzea egotzi dio PSE-EEko idazkari nagusiak lehendakariari.


ESAITen ustez, Jaurlaritzak "oztopoak" jarri dizkio selekzioen ofizialtasunari

2006an Kirol Federazioen dekretua onartu zuenetik, "EAEko lizentzia ez duten kirolariak txapelketa ofizialetatik bidali egin ditu; ez ditu euskal kirolari bezala hartu Nafarroako, Lapurdiko, Nafarroa Behereko eta Zuberoakoak".

Gogor mintzatu da gaur ESAIT Euskal Selekzioaren Aldeko Iritzi Taldea Eusko Jaurlaritzaren aurka, haren iritziz honek ez duelako euskal kirol selekzioen ofizialtasunera begira aurrerapausorik egin. Are gehiago, ESAITek esan du Jaurlaritza "oztopo" izan dela.

Duela hiru urte Jaurlaritzak onartutako Kirol Federazioen dekretua jarri dute eragozpen nagusietako gisa, "harrezkero EAEko lizentzia ez duten kirolariak txapelketa ofizialetatik bidali egin dituelako", Martxel Toledok esan duenez. "Ez ditu lehen mailako kirolari edo euskal kirolari bezala hartu Nafarroako, Lapurdiko, Nafarroa Behereko eta Zuberoakoak. Euskal Herriko kirolarien arteko zatiketa bultzatzen du".

Iñigo Santxo abokatuak salatu du Jaurlaritzak "koakzioa" erabili duela azkeneko urteetan, "nafarrek legez EAEn ezin dutela parte hartu esanez horiek lehiaketatik bidali egin dituztelako".

Datorren legealdian Eusko Legebiltzarrean egongo diren alderdiei eta handik kanpoko alderdiei eta eragileei "Euskal Herriko selekzioen ofizialtasunaren eta kirol egitura nazionalen alde apustu garbia" egiteko eskatu die ESAITek.


Hiru gazte atxilotu dituzte Zumaian ustez lapurreta egiteagatik

Urola Kostako ertzain etxeko agenteek gaur goizaldean 20 eta 26 urteko hiru gizonezko atxilotu dituzte Zumaiako Juan Belmonte kaleko gazte lokal batean ustez indarrez lapurreta egiten saiatzeagatik Gazteek lokaleko beiratea estolderia tapa batekin hautsi dutela jakinarazi du Ertzaintzak, baina ez dutela lapurreta egiterik lortu azpimarratu dute.

04:30ak inguruan jaso du Ertzaintzak gertatutakoaren berri eta gazteek auto batean alde egin dutela jakin dute agenteek. Ertzaintzaren agente talde bat N-634 errepidean jarri da Zumaia eta Getaria arteko bidean ibilgailua bidean atzemateko asmoz. Berehala identifikatu dute ibilgailua eta ustezko lapurren deskribapenarekin bat zetorren lagun taldea eta errepidean bertan atxilotu dituzte. Urola Kostako ertzain etxera eraman dituzte eta epailearen aurrean deklaratzeko zain dira.


Sarrerak salgai

Satxa Soriazu & Jorge Abadias Jazz Quartet taldearen kontzertua izango da bihar, 20:00etan Biterin. Sarrerak salgai daude 7 eurotan.


Kultur etxea uztailean goizez bakarrik zabalik

LEGAZPI // Uztailaren 1etik 30era Legazpiko Kultur Etxea eta bertan biltzen diren zerbitzu guztiak goizez bakarrik arituko dira zerbitzuak ematen; arratsaldez itxita egongo da.


Ingurugiroa eta etenik gabeko hobekuntza

Legazpiko Udalak Ekoscan ziurtagiria lortu du beste behin ere. Ziurtagiria existitzen ez zenean jarri zuten martxan eta urtero-urtero hobekuntza txikiak egiten dituzte hala udaletxean nola brigadan.Legazpiko udal gobernuan alderdi bat egon edo beste bat, Agenda 21eko foroaren dinamika ez da aldatzen, eta ez dira aldatzen ingurugiroaren hobekuntzan eragiteko egiten dituzten ekintzak, txikiak izanda ere. Udalak Ekoscan ziurtagiria lortu du aurtengoan ere. Aitzitik, halako ekintza txikiak metatzen hasi zireneko garaietan ez zegoen, artean, Ekoscan bezalako ziurtagiririk.Gaur-gaurkoz, kanpoko enpresa batek egiten duen Ekoscan auditoriak udaletxe barruan eta brigadan egiten dituzten hobekuntzei erreparatzen die.Ingurugiroaren hobekuntzan alea jartzeko lehenengo urratsak brigadako langileen jardunean egin zituzten 2003an. 2006an udaletxeko egoitzan esku hartzen hasi ziren. Inma Hernandez Legazpiko udaletxeko ingurumen teknikaria da, «2006an hasi ginen auditoria hauekin. Legazpi eta Arrasate lehenengo udalerriak izan ziren». Urtero gutxienez bi helburu ezartzen dituzte ingurumen hobekuntza sustatzeko eta auditoriak benetan atzeman direla frogatzen du, «agiria lortzeko helburu bat bete behar da gutxienez».Udaletxe barruan egiten diren hobekuntzak eta brigadan egiten direnak oso ezberdinak dira, «bakoitzean sortzen diren hondakinak oso bestelakoak dira. Udaletxean paper eta elektrizitate kontsumoak dira handienak. Brigadan, burdina, egurra zein baldosak ere izan daitezke». Hernandez udaletxe barruan egiten diren ekintzen arduraduna da eta Roberto Velasco brigadan egiten diren esku hartzeena. Orain udaletxe barruan egindakoen ziurtagiria eskuratu dute.Metatutako gauza txikiak«Gauza txikiak etenik gabe egiteko aitzakia da Ekoscan, eta gauza txiki asko metatuz gero, helburu handiagoak lortu daitezke», dio Hernandezek audi- toriaren filosofia azaltzeko. Udaletxe barruan berogailuen kontsumoa hobetzeko urratsak eman dira, led argiak jarri dira, paper kontsumoa jaitsi dute eta klororik gabeko paperaren erabilpena bultzatu dute, besteak beste. Egindako urratsen bidea luzeagoa da eta dagoeneko kopuruetan laburbil daiteke, hala nola udaletxeko argindar kontsumoa %13 jaitsi dute eta birziklatze tasa %99,45 da. «Udal langileak inplikatu egin dira eta ekintzak burutzeko komunikazioa ezinbestekoa denez, hori ere lagungarria da».Aurtengo auditoriak jaso dituen hobekuntzak bi dira: bata, hiru bulegotako fluoreszenteak led argiekin ordezkatu izana eta energia kontsumoa %59 jaitsi izana; bestea, Urtatza auzoko 40. zenbakian arropa jasotzeko edukiontzia jarri, eta jasotze tasa %16 igo izana. Aurrera begira, hiru helburu berri ezarri dituzte: paper erabilpena murriztu, energia kontsumoa eraginkorragoa egin eta hondakin bereizketa oraindik ere hobeto egin.Ekoscan auditoria eraginkorra bada, denborak hala egiten duelako da. Ekintza txiki asko, etenik gabe, hobetzeko.


“Usurbil dantzan" liburua, Eguberri hauetarako opari egokia

Usurbilgo historiaren zati garran–tzitsu bat liburu batean batu dute. Udaberrian plazaratu zen, baina eguberri hauetan oparitzeko moduko argitalpena da. Altxor txiki bat: “Usurbil Dantzan. Usurbilgo Dantza-Taldearen historia 1975-2013”. Laurok, Lizardi eta NOAUA!n topatuko duzu oparitan emateko moduko liburu hau. Maider Errasti Amianok, Axier Otegi Iribarrek eta Ion Markel Saez de Urabain Iparragirrek urtebete eman zuten liburu hau osatzen. 1957ko Santixabeletako lehen ekitalditik hasi eta gaur arteko ibilbidea jaso dute liburuan. Testigantzak eta argazkiak dira osagai nagusiak.

Belaunaldi ezberdinen topagune

Hutsune nabarmen bat zegoen Usurbilgo historian: apenas zegoen ezer idatzia herriko dantza taldearen inguruan. Liburu bat egiteko proposamenarekin udaletxera joan ziren Dantza Taldekoak. Udalaren baiezkoa jaso zuten segituan, Mertxe Aizpurua alkateak aurkezpen ekitaldian adierazi zuenez. “Laguntza eskatzera etorri zirenean zalantzarik gabe baiezkoa, babesa eman genien. Uste genuen merezi zuela ahalegina egiteak. Gustura eman genuen eskatutako laguntza”, alkatearen esanetan.

Belaunaldi ezberdinetako herritarrak izan dira liburuko informazio iturri nagusiak. Euskal dantzak bizirik mantendu dituzten herritarrak, hain zuzen.


Txantxillako

etxebizitzen

baimenak aldatzea aztergai, gaur

Tokiko Gobernu Batzordea izango da gaur, 14:00etan Alkatetzan (2. pisua). Beste hainbat gairen artean eztabaidatuko dute Txantxillako PR1,PR2 eta PR3 eremuetan egingo diren etxebizitzen baimenak aldatzea, UTE Txantxillak eskatuta.


Añorgan, Villavan eta Auzan, gaurko zitak

Hiru partidu jokatuko dituzte asteburu honetan, esku pilotari goizuetarrek. Bi txapelketatan ariko dira: Añorgako Jose Manuel Iribar txapelketan, eta Nafar Jokoetan.

Oihan Legarreta eta Egoitz Elizegi infantilek jokatuko dute Añorgan, gaur 15:30etan hasita, Manterola eta Martin hernaniarren kontra.

Eta gaur jokatuko dituzte, Nafar Jokoetako bi partiduak ere: Auzan ariko dira Anartz Lujanbio eta Xanet Apezetxea alebinak, 11:00etan, Ariztegi anaien kontra; eta Villavan Josu Alsua eta Martin Garmendia benjaminak, 11:30etan, Urabayen eta Olcozen kontra.

Ostegunean jokatu zituzten, benjaminen bi partidu: Adur Sagarduik eta Axel Salaberriak 18-5 irabazi zieten Jimenez eta Garateari; eta Mikel Zurutuzak eta Alize Sagarduik 15-18 galdu zuten, Ruiz de Larrinaga eta Merinoren kontra.


«Inongo herrialdek ez du inoiz onartzen preso politikoak dituenik»

Turkiako Gobernuak jarritako salaketa bati jarraikiz, Espainiak Yalcin kazetari kurdua atxilotu zuen abuztuan. Estradizioaren beldur izan zen, baina pozik dago, herri mugimenduek eragotzi egin zutelako.

Uda honetan, 56 egunez espetxean egon zen Hamza Yalcin kazetari kurdua (Goloren, Turkia, 1959). Bartzelonako aireportuan atxilotu zuten, abuztuan, Turkiako Gobernuak Interpolen jarritako salaketari jarraikiz, eta irail amaieran utzi zuten aske. Odak aldizkarian idazteagatik «propaganda terrorista» egitea egozten dio Turkiak, eta hara estraditatzeko eskaera egin zion Espainiari, baina ez zen halakorik gertatu, eta egun lanean jarraitzen du aldizkarian. 1985. urteaz geroztik Suedian bizi da, han babes politikoa eskatu zuenetik. Joan den astean Bilbon izan zen, Zentsura At jaialdian.

Adierazpen askatasunaren eta hedabideetako zentsuraren inguruan hitz egin duzu jaialdian. Horri buruz zerbait badakizu, ala?

Bai, eta are gehiago gaur egun. Turkian egoera zaila da oso, baina Europako beste hainbat herrialdetan ere zentsura handia dago. Halmstadeko Unibertsitatean egiten dut lan, eta Suediako gizarte mugimenduen inguruko ikerketa bat egin nuen. Ondorioen artean ikusi nuen Suedian gizarte mugimenduak apalduta daudela, baina unibertsitateak ez zuen ikerketa hori argitaratu. Gaia aztertuko zela esan zidaten, baina gaur arte. Hori ere bada zentsura mota bat.

Aldizkari batean idazteagatik atxilotu zintuen Espainiako Poliziak abuztuan. Zer irizten diozu egoera horri?

Inongo herrialdek ez du onartzen inoiz preso politikoak dituenik. Begiratu orain Espainiara: preso politikoak egon badaude, baina gobernuak esaten du terroristak direla, definizio horrek denentzat balio baitu. Eta Turkian, askorentzat, ni ere horrelakoa naiz, Europako herrialde batean atxilotu banaute zerbaitegatik izango delako. Baina guk askatasunagatik eta diktaduraren aurka egiten dugu lan.

Zure kasuan, Espainiak eta Turkiak eskuz esku egin dute lan. Nola ikusten duzu?

Ikusten dut badagoela adostasun bat bien artean. Ikuspegi partekatua dute Ekialde Hurbilean, eta biek dauzkate barne arazoak estaturik gabeko herriekin. Turkiak kurduekin, eta Espainiak kataluniar, euskaldun eta galiziarrekin. Kontu horiengatik bat egiten dute, eta bide baketsuen aurkariak dira; horregatik, zapaltzaileak dira.

Kexa egin zenuen Espainiako Poliziak atxilotu ondoren espetxean tratatu zintuzten moduagatik...

Bai. Turkiako kartzelan birritan egon naiz preso, eta han, Poliziak, behin torturatu ostean, duintasunez tratatzen zintuen, behintzat. Espainian ez dut halakorik ikusi; Poliziak arbuioz tratatu ninduen hasierako egunetatik. Nire kasua mediatikoa bihurtu zenean aldatu zen egoera: orduan bai, tratu hobea eman zidaten.

Espainiak azkenean ez zintuen estraditatu. Beldur zinen hala gertatuko zela?

Bai, beldur nintzen Turkiara estraditatuko ote ninduten. Espainiak hori egin zezakeen, bi estatuek antzeko ideiak dituztelako. Begiratu besterik ez daukazu zer egin duten agintari kataluniarrekin. Hala ere, ezin dira Turkia eta Espainia alderatu, Erdoganen gobernua okerragoa baita. Nire kasuan, herri mugimenduei esker lortu zen ni ez estraditatzea; lan handia egin zuten.

Turkian zein da egoera? 2013an Gezi parkeko protestak izan ziren, baina gero estatu kolpea eta ondorengo errepresioa iritsi zen...

Gezi parkea okupatu zuten, eta milioika pertsona kalera atera ziren herrialde osoan polizia indarkeriaren aurka. Potentzialitate handia dago sekularrak, komunistak eta kurduak bat egingo balute. Aukera handia legoke diktadura botatzeko. Erdoganek botere guztiak eskuratu ditu, erlijiosoa, ekonomikoa, militarra eta poliziala, baina batasun hori lortuko balitz zerbait lortuko litzatekeela uste dut.


Arnasa lasaiago hartzeko moduan dago Iruñeko taldea

Mailaz jaisteko postuetatik at daude nafarrak, atzoko garaipenari esker


Ainara Maya: ‘Gernika, ilunabar literarioa’

Zerua urdin dago

eguzkia dirdiraka

eta gu plazara atera

ortzadarra ikusteko.

Zerua urdin dago gaur

baina koloretako ortzadarrik ez guri irribarretsu.

Zerua urdin dago

igande eguzkitsu honetan

negar tanta batek irrist egin dit masailean behera,

baina ez dakit zergatik

biharamunaren iragarle, agian?

Zerua urdin argiz jantzi da gaur,

baina gautuko

ilunduko du,

eta biharamuneko euriak

seguru etzi

ortzadarra marraztuko duela

zeru grisean.

Hitz batzuk hiztegietan daude, baina ez dira ia bilatzen,

maite ditugu.

Egun batzuk urteetan daude, baina ez dira ia antzematen,

oroitzen ditugu.


Espainiako Osasun sailak mugikorreko aplikazioaren bidez jakin ahalko du herritar bakoitza adierazi duen tokian al dagoen

Espainiako Osasun sailaren mugikorretarako aplikazioak erabiltzaileen geolokalizazioaren berri emango du. Osasun sailaren arabera, "soilik frogatzeko berak aitortutako autonomia erkidegoan dagoela". Baina datu horiek gurutzatuz mugikortasun ikerketa egingo dute, aztertzeko zer mugimendu egin zituzten "konfinamenduaren aurreko egunetan eta konfinamenduak iraun bitartean".

Espainiako Osasun ministroak, Salvador Illa Rocak, enkargua egin dio Adimen Aritifizialeko eta Digitalizazioko Estatu Idazkaritzari "berehala garatu dezan aplikazio informatiko bat COVID-19ak eragindako osasun krisia kudeatzen lagunduko duena". Agindu hau martxoaren 28ko Espainiako Buletin Ofizialean (BOE) dago publiko egina.

Geolokalizazioaren informazioa emango dio estatuari mugikortasun ikerketa egiteko

BOEko Aginduaren arabera, "aplikazio honek aukera emango du erabiltzaileak geolokalizatzeko, soilik frogatzeko berak aitortutako autonomia erkidegoan dagoela". Baina ondoren eskatzen dio berriz ere Adimen Aritifizialeko eta Digitalizazioko Estatu Idazkaritzari, mugikorren datuak gurutzatuz mugikortasun ikerketa egin dezala, aztertzeko pertsonek egin zituzten mugimenduak "konfinamenduaren aurreko egunetan eta konfinamenduak iraun bitartean". BOEko dokumentuak dio mugikorretako datu hauek "anonimo bihurtuta" egingo direla.

Aplikazioa garatzen ariko dira eta auzitegietan errekurtsoa jartzeko aukera dago

Aginduak dio berau BOEn argitaratu orduko sartzen dela indarrean, beraz, martxoaren 28tik ariko da Adimen Aritifizialeko eta Digitalizazioko Estatu Idazkaritza geolokalizazioa kontrolatzeko aukera ematen duen mugikorren aplikazioa garatzen. Agindu honen aurka bi hilabeteko epean errekurtsoa jarri daitekem Auzitegi Goreneko gai administratiboetarako salan.

Mezu pertsonalizatuentzat atea zabalik?

Whatsapp bidez elkarrizketak izateko garapena ere egitea eskatu du Osasun sailak, "herritarren galderei informazio ofizialarekin erantzuteko". Eta baita ere dio BOEn argitaratutako aginduak, "aplikazioak izan ditzakeela bere edukien artean hirugarrenek kudeatutako webguneetara loturak, horrela dauden zerbitzuetara sarbidea izan dezaten erabiltzaileek".

Webgune indartsuenek beren informazioa erabiltzaileaz dituzten datuen arabera moldatzeko gaitasuna dutela jakinik, herritarrari galdera sortzen zaio geolokalizazioak emandako informazioaren arabera mezu pertsonalizatuak jasoko dituen bai Osasun sailetik, bai hirugarrenek kudeatutako webguneetatik ere.

Aplikazioaren erabilgarritasuna herritarrengan: ez du ordezkatuko medikua

Aplikazio honek herritarrei ekarriko dizkien onurak zerrendatuz hasten da Agindua: erabiltzaileari autoebaluazioa egiten lagunduko dio berak adierazten dituen sintomen gainean, eta adieraziko dio zein probabilitate duen COVID-19ak kutsatuta egoteko. Koronabirusari buruzko informazioa emango dio eta aholku praktikoak emango dizkio, egindako ebaluazioaren arabera gehien komeni zaizkionenak.

Argi dio Aginduak, ordea: "Aplikazioa ez da berez diagnostiko mediku bat, ez urgentziazko arreta eskaintzen duena, ez botika tratamenduak errezetatu ditzakeena. Aplikazioa erabiltzeak ez du ordezkatuko inongo kasuetan kualifikatutako osasun profesionalaren kontsulta".

Herritarrari sortzen zaion galdera da dagoeneko erakunde publikoen webguneetan eskura dauden informazioez gain aparteko zer beste aukera ematen ote dion aplikazio honek. Ez ote duen jauzirik handiena mugikortasun ikerketa horretan ekartzen, erabiltzaileen zerbitzuari egiten dion ekarpenean baino.


Mikel Albeniz eta Susana Ruiz azkarrenak Platako Farolara Igoeran

Larunbatean jokatu zuen Platako Farolara Igoera lasterketaren XIII. ekitaldia. 53 parte hartzailek bukatu zuten proba, eta San Pedroko helmugan azkarrenak Mikel Albeniz gizonetan eta Susana Ruiz emakumeetan izan ziren. Juanma Acuña Lopez korrikalariaren omenezko lasterketa izan zen larunbatekoa, eta lasterketa hasi aurretik minutuko isilunea egin zuten parte hartzaileek haren omenez. Ondoko bideoa lehen parte hartzaileen helmugaratzearena da.

Ondorengo zerrendan, sailkapen oso-osoa ikus daiteke:


Bertso Zaharrak emanaldia Apirilak 3an

Blaganek bertso tailerrarekin batera BERTSO ZAHARRAK emanaldia antolatu du Apirilaren 3rako, ostirala, Hondarribiko Olagarro Kultur Elkartean. 20:30etatik aurrera izango da eta prezioa 20€an (afaria + barrikotea). Guztira 70 lagunentzako tokia izango da eta Blaganeko kideontzat 20 leku gordeta daude. Lehendabizi apuntatutakoak izango dute lehentasuna, beraz lehen bai lehen hasi izen ematen. Izen emateko Xabier Isasiri idatzi whatsapa (629482433) edo mezu … Jarraitu Bertso Zaharrak emanaldia Apirilak 3an irakurtzen


Hilabete barru hasiko dira eraikitzen Santa Anako babes ofizialeko 72 etxebizitzak

Santa Ana auzoan babes ofizialeko 72 etxebizitza eta bertokoentzako lurpeko aparkalekua eraikitzeko lanetarako baimena eman du Getxoko Udalak. Obrak hilabete barru hastea eta 2006 urtearen amaierarako bukatuta egotea espero duto tokiko agintariek. Bi eraikin egingo dira eta, haien artean, plaza bat egongo da. Eraikin bakoitzak hiru atari eta 36 etxebizitza izango ditu. Pisu guztiek bi gela izango dituzte eta euren azalera erabilgarria 62 eta 92 metro kuadro bitartekoa izango da. Hiru etxebizitza, beheko solairutan kokatuta egongo direnak, elbarrituentzat izango dira.

Halaber, 274 toki izango dituen bi solairuetako lurpeko aparkalekua egingo da. “Inguru horretako aparkatzeko eskaintza handituko da, guztira 1.100 plaza baino gehiagorekin”, Iñaki Zarraoa alkateak azaldutakoaren arabera. Etxebizitza bakoitzari aparkatzeko leku bat eta aurreikusitako 101tetik trasteleku bat dagokio. Gainontzeko guztiak inguru horretan bizi eta interesa duen ororentzat salmentan jarriko da lurrazal-eskubidea.

Udalerrian ezaugarri horiekin egiten ari diren eraikin guztiak bezala, etxebizitza hauek guztiak udalerrian erroldatuta daudenei zuzenduta daude eta 50 urtez emango zaie lurrazal-eskubidea. Etxebizitza hauek emateko zozketa 2005ean zehar egitea espero du Zarraoak.


Udaltzaingoko 55 plaza berri betetzeko LEPa deitu du Bilbok

Hiru ariketa derrigorrezko eta baztertzaile egin beharko dira. Gainera, borondatezkoak diren beste bi ariketa izango dira, hizkuntzen ezagutza frogatzeko.

Bilboko Udalak Udaltzaingoko 55 plaza berri betetzeko Lan Eskaintza Publikoaren (LEP) hautaketa-prozesuko lehen ariketa deitu du. Guztira 1.744 pertsona onartu dira (Udalaren webgunearen bidez eta Bizkaiko Aldizkari Ofizialean jakinaraziko da nortzuk egin behar dituzten ezagupen teorikoei eta Bilboko hiriaren gaineko ezagupenak neurtzeko probak). Maiatzaren 23an izango da lehen proba, 10:30etik aurrera, Durangoko Landako Gunean.

Onartutako pertsonen artean, 1.372 gizonezkoak dira (% 78,7) eta 372 emakumezkoak (% 21,3). Adinari dagokionez, berriz, gehienak (% 57,2) 26 eta 35 urte bitartean dituzte. Hautagaien %22,5 26 urtetik beherakoak dira eta % 20,3k 36 urte edo gehiago dituzte. Jatorriari dagokionez, % 96,5 euskal jatorrikoak dira.

Oposizioan hiru ariketa derrigorrezko eta baztertzaile egin beharko dira; gainera, borondatezko eta ez-baztertzaileak diren beste ariketa bi izango dira euskara eta beste hizkuntza batzuen ezagutza frogatzeko. Honela banatuko dira:

- Test motako bi azterketa(bat ezagutza teorikoena, legeak, udal arautegiak, berdintasuna edo polizia komunitarioari buruzkoa) eta beste bat Bilboko ezagutzari buruzkoa.

- Bigarren azterketan ariketa fisikoak egin beharko dira, malgutasuna edo erresistentziakoak. Horietan gai ala ez gai kalifikatuko dira hautagaiak.

- Pertsonalitateko eta talde-dinamikako ariketa bi eta elkarrizketa pertsonal bat, harremanetarako trebetasuna eta lanerako gaitasunak, enpatia edo ulerkuntza, besteak beste, ziurtatzeko.

Fase hori gainditu ondoren, nota onenak eskuratzen dituzten hautagaiek prestakuntza-ikastaro bat eta praktikak egin beharko dituzte Udaltzaingoaren Akademian, ezagutzan sakontzeko eta laneko zereginak zeintzuk diren ikasteko.

Epe horretan, laneko gaitasunaren inguruan eta zerbitzurako jarreraren inguruan eskuratutako trebetasunak, hautagai bakoitzaren lankidetza, elkarlana edo erantzukizuna ebaluatuko dira, bai eta haien oreka-zentzua eta egokitzeko gaitasuna ere, arriskuko edo estreseko egoeretan, besteak beste.


Mugikortasun diagnosia egin eta erronka nagusiak identifikatzen ari da udala

Lezoko Mugikortasun Plana idazteko lanak egiten ari da udala, lehenengo plana izango da, eta une honetan, zehazki, egoeraren azterketa eta diagnostikoa, eta mugikortasun arloan dauden erronka nagusiak identifikatzen ari da. Azken egunotan, kontaketak eta galdeketak egiten aritu da herrigunean, industriagunean zein gidarien artean.

Hilaren 13 eta 16an, hain zuzen, herrigunean oinezkoei zuzendutako galdeketak egin zituen, eta hilaren 17an, industriagunera jo zuen kontaketak egitera. Azaroaren 18an, halaber, gidariei zuzendutako galdeketak egin zituen herriko lau puntutan: Jaizkibel hiribidean, Elias Salaberrian, Jaizkibel Hiribidean eta Gi-2938 gasolindegietan.

Orain, trafikoaren kontaketa automatikoak eta abiaduraren kontrol lanak egitea aurreikusi du udalak, eta behin lan horiek amaituta, idazketa lanen bigarren faseari ekingo dio; jarraitu beharreko neurri zehatzak jasoko dituen ekintza plana osatzeari, alegia. Lan horiek, 2021ean egitea aurreikusi du.

Lezo herri jasangarria izatea da helburua, horretarako motorrik gabeko mugikortasuna sustatuz eta ingurumenaren eta energiaren ikuspegitik eraginkorrenak diren bideak erabiltzearen alde eginez.


Partxe bidezko txertoak

AEBetako Emory Unibertsitateko eta Georgiako Institutu Teknologikoko ikerlari talde bat txertoak jartzeko sistema berriak probatzen ari da, eta badirudi emaitza onak lortu dituela. Hain zuzen ere, azalean disolbatzen diren mikro-orratzez osaturiko partxeak probatu dituzte arrakastaz. Partxeek 100 orratz dituzte, bakoitza 650 mikrometrokoa (mikrometroa metroaren milioirena da). Orratzak disolbatu egiten dira azalean eta horrela gorputzera igarotzen da txertoa.

Era horretan jarritako txertoak ez du espezialistarik behar, edonor izan daiteke txerto-jartzailea. Beraz, pandemia kasuetan abantaila nabarmenak izan ditzake orratz hipodermikoz emandako txertoekin alderatuta. Baina abantaila terapeutikoak ere baditu, gorputzean geratzen den memoriak askoz gehiago irauten baitu txerto tradizionalekin baino


Xabier Urrate eta Mikel Diezek Takolo beka irabazi dute

URRETXU // Uda honetan Indiako Nun mendian egon diren Xabier Urrate eta Mikel Diezek Azpeitiko Joxe Takolo beka irabazi dute. Nun mendiari mendi ahaztua deitzen diote, inor gutxi joaten delako. Takolo beka Azpeitiko Udalak, Lagun Onak Mendi Bazkunak eta Euskal Herriko Mendi Federazioak antolatzen dute Joxe Takolo zenaren oroimenez. 2003an Xabier Ormazabal zenak irabazi zuen.


Ekimenez beteta datoz santotomasak

Aurten berrikuntzaren bat edo beste izango da. Horien artean da, Ingo al deu? musika taldeak Frontoi Txikian eskainiko duen kontzertua. Mikel Ibarzabal Udaleko Festa batzordeburuak "herriko taldeek eta herritarrek festa antolatzeko egindako lana" eskertu du.

Hiru egun falta dira santotomasetarako, eta jada aurkeztu du Udalak ostiralerako egitaraua. Mikel Ibarzabal Udaleko Festa batzordeburuak adierazi duenez, "herriko taldeek eta herritarrek festa hau antolatzeko egindako lana eskertu nahi dugu. Udala, elkarteak eta herritarrak elkarlanean, egitarau zabala osatu du-eta santotomasetarako. Udalak bere kabuz, parte hartzerik gabe, ezingo luke guztia antolatu, eta horregatik festetan herritarren parte hartzeak duen garratzia azpimarratu eta eskertu nahi dugu".

Izan ere, ekimen ugari antolatu dute, eta berrikuntzarik ere izango da aurtengoan. Besteak beste, iluntzean, Ingo al deu? taldearen kontzertua izango da-eta, Frontoi Txikian. Dena den, kontzertuaz gain, hain ohikoak diren pilota txapelketa, Musika Bandaren eta Eltziegoko gaiteroen kalejira, aizkolari eta harri-jasotzaileen jaialdia, baserritarren azoka, Dantza Suelto Txapelketa etabar ere izango dira. Gainera, egun osoan jan-edanerako hainbat postu izango dira plazan.

Hemen Santo Tomas eguneko egitaraua:

10:00etan, Izarraitz Txistulari Taldearen diana.

10:30ean, eskuzko pilota finalak, Frontoi Txikian.

11:00etan, Udal Musika Bandaren eta Eltziegoko gaiteroen kalejira.

12:00etan, XXX. Antzerki Topaketetako Sari Banaketa, udaletxeko aretoan. Panta Rhei taldeak jasoko du saria, Auzokideak obrari esker.

Gaztetxeak antolatuta, kalejira egingo dute trikitilarien laguntzarekin, Etxe Zuri taberna aurretik hasita.

Azpeitiko udazkeneko azoka berezia ere zabalik egongo da, eta baserriko produktuak erosi ahal izango dira Berdura plazan.

Juan Antxieta Musika Eskolako bandaren kalejira ere 12:00etan hasiko da.

Aizkolari eta harri-jasotzaileen jaialdia ere 12:00etan hasiko da, plazan. Larrañaga eta Olasagasti ariko dira nor baino nor enbor bana nork lehenengo ebaki. Aimar Irigoien eta Goenatxo II.na arituko dira harri-jasotzen. Erakustaldi horien ostean, proba mistoa egingo dute.

Kioskoan, berriz, Iñaki Murua, Amaia Agirre, Millan Telleria eta Beñat Lizaso arituko dira bertsotan. Gai-jartzaile lanak Sebastian Lizasok egingo ditu.

Itsasiko ttuntturroak eta Juan Antxieta Musika Eskolako trikitilariek kalejira egingo dute.

13:00etan, erraldoiek, buruhandiek eta dultzaineroek kalejira egingo dute.

18:00ean, Dantzari Gazteen XII. Dantza Sueltoko Azpeitiko Txapelketa izango da, Sanagustin kulturgunean. Aipamen berezia egingo zaie Ion Ibarguren eta Idoia Besada dantzariei, Euskal Herriko 36. Dantza Txapelketa irabazi dutelako.

20:30ean, Ingo al deu? musika taldearen kontzertua Frontoi Txikian.


Agiñaga auzoa 1934an

Zumarragako auzoa da egun Agiñaga, Azkoitiarako bidean lehenengo bidegurutzean gora eginda goialdean dagoen baserri multzoa da, baita bide ertzean daudenak ere. Guztira, 16 bat baserrik osatzen dute.

Agiñaga Azkoitiako udalerriaren parte izan zen 1989ra arte. Orduan, bizilagunen aspaldiko eskaerari erantzunez Zumarragako auzo bilakatu zuten. Izan ere, agiñagarrek betidanik bizimodua Zumarragan egin dute. Azkoitiako udaletxera izapideak betetzera baino ez ziren joaten, eta arazo ugari ere sortzen zizkien urrunen dagoen herriko auzoa izateak.

Bertakoek diotenez, Zumarragako baserritarren artean auzolanaren filosofia dirauen auzo bakarra da Agiñaga.


Pertsonalaren neurri politiko poetikoa

Ekhine Eizagirrek 'Alde erantzira nabil' lehen poema liburua plazaratu du.«Gorputzaldiak aginduta» idatzitako poemak dira lanekoak

Espetxean preso direnek idatzitako literaturan beste katebegi bat eranstera dator Ekhine Eizagirreren Alde erantzira nabil poema liburua. Egun Frantziako Fresnesko espetxean dago preso. Bi urtetik gora daramatza han, eta azken hamar urteetan idatzitako poemen bilduma dakar Susa argitaletxearen eskutik. «Borroka zaporea eta labanda usaina duen alde erantzirako bidea izan da nirea. Ehundura askotarikoa, latza zein leuna; inoiz ez laua, ordea, beti koskaduna, malkartsua. Legaltasunaren altitude eta latitudeetatik haragoko lurralde ezezagunetan ibilitakoa. Egun, ordularietako orratzak lozorroan eta lau hormetan iltzatuta diruditen ez-leku arrotz honetan izanik ere, atzera buelta etengabean, beti aurrera tiraka dabilena. [...] Ihesbide paregabea da niretzat poesia».

Atzo Donostian egindako liburuaren aurkezpenean ez zuen egoterik izan Eizagirrek, baina testu bat bidali zuen bere estreinako liburuaren nondik norakoak agertuz, eta haren adiskide Maite Egigurenek irakurri zuen prentsako kide nahiz egilearen adiskideen aurrean. «Azken hamar urteetako ibilbidearen uzta da» liburua, egilearen hitzetan, «eta, izenburuak aditzera ematen duenez, alderantzizko bide-zidorretan galdu edo bilatu izanaren emaitza ere bai».

Hiru etapa nagusi bereizten ditu idazketan 1984an Zarautzen (Gipuzkoa) jaiotako idazleak: «Lehenik, Euskal Herrian bizi nintzeneko garaia; bigarrenik, klandestinitatea; eta hirugarrenik, espetxealdia». «Momentu txikiei arreta berezia» eskaini nahi izan die Eizagirrek poemotan: «Inguratzen nauenaren egoerari baino gehiago, uneari eta nire momentuko bizipenei eman nahi izan diet tartea. Gogo-gorputzaren adierazpen anitzek osatzen dute lan hau, olerkiok gogoak ez ezik gorputzaldiak aginduta idatzi ditudalako. Horregatik, emozioei estu lotuta, gorputza oso presente dago liburuan». Honela dio, esaterako, Plazer tantak izeneko poemak. «Gozamena besterik ez naiz/ zirraraz bildutako gorputza/ plazer tantazko putzua/ epela/ umela/ tximeletak dantzan dituen sabela».

Feminismoz zipriztinduta

Gorka Arrese Susa etxeko editorearekin —gutun bidez egin dute iritzi trukea eta edizio lana, batik bat— eta Maite Egiguren lagunarekin batera, Kattalin Miner idazle eta adiskideak ere lagundu dio liburua taxutzen. Minerren ustetan, Eizagirrek «lehen lerroan jartzen du pertsonala» den hori, eta, ondorioz, politikoa dena «birdefinitzeko» saiakera bat dago. «Norberetik abiatuta identitate politiko bat lantzen du, baina ez du ahaztu borroka bati lotuta daudela bizipen horiek. Liburu honek zabaldu egingo du euskal presoen iruditeria, kolektibo oso plurala dela erakutsiz». Gai horri lotuta honela dio Eizagirrek berak: «Ikuspegi feministatik idatzitako lan honetan, azken urteetan feminismoaren inguruan irakurri, entzun eta eztabaidatutako zenbait gai jorratzen saiatu naiz. Bestalde, gai pertsonal gisa izendatu izan diren horiek lehen lerrora ekarri nahi izan ditut. Azkenik, bizipen pertsonalek leku berezia dute: borrokaren hautuak, militantziak, errepresioak, klandestinitateak, espetxeak... Fantasia, desirak eta autoerotismoak ere badute tartea». Badago feminismoari espreski idatzitako poema bat, Feminismoari goiburupean, hain zuzen ere. Honela hasten da: «Zu zaitut/ lau hormaren artean morfina/ arintzen didana egonezina/...», eta honela amaitzen: «Zu zaitut/ kontraesanak xuxurlatzen/ dizkidan sorgina». Eta badago pertsonala den horri dimentsio politiko eta aldarrikatzailea ematen dion poema bat ere, Izatekotan izenburu duena: «Ez naiz inorena./ Ez dut inor aukeratu nahi./ Ez dut inork ni hautatzerik nahi./ Izatekotan,/ maite nauten eta maite ditudan guztiena naiz./ Horregatik naiz bereziki/ neure-neurea».

Maite Egigurenek azaldu zuen Eizagirrek «betidanik» idatzi izan duela. Poemak idazten joan ahala pasatzen zizkien lagunei, Kattalin Minerri adibidez, eta «jolas modura hasi zena, liburu bilakatu da». Minerren hitzetan, liburuak hiru garairi erreferentzia egiten dion arren, «edozein denboratarako izan litezkeen poemak ditu, atenporalak izan daitezkeen poemak dira».


Auto baten eta txirrindulari baten arteko istripua izan da, Loiola parean

10:40 inguruan gertatu da ezbeharra, GI-3183 errepidean. Txirrindularia Zumarragako ospitalera eraman dute, arin zaurituta.

Auto batek eta txirrindulari batek istripua izan dute gaur goizean, 10:40 inguruan, GI-3183 errepidean, Loiolako santutegiaren inguruan. Eusko Jaurlaritzaren Segurtasun Sailak jakinarazi duenez, txirrindulariak min hartu du, eta Zumarragako ospitalera eraman dute. Dena den, ez da larri zauritu bizikletan zihoan pertsona.


Azoka Herritiken murgiltzen hasi dira herritarrak

Alberdienean hainbat postu jarri dituzte merkatariek. (Julene Frantzesena)

Asteazken arratsaldeko Herri hezitzaileak egitasmoaren inguruko hitzaldiaren eta atzoko pintxo-poteoaren ostean, aurrera jarraitzen du Azoka Herritik egitasmoak. Gaur arratsaldean baserritarrek postuak jarri dituzte udaletxe azpiko arkupetan eta merkatarien stock azoka hasi da Alberdienean, Goikokalean eta Erdikalean. Soreasuko Elkarguneko bigarren eskuko denda ere gaur zabaldu dute, eta umeentzako txapa eta marrazki tailerra egin dituzte Alberdienean.

Gauean eta bihar ere izango da zer gozatu herrian, Azoka Herritik egitasmoari esker. Izan ere, 22:00etan afizionatu mailako pilota partidak izango dira Frontoi Txikian. Ondoren, 22:30ean, poesia errezitaldia eskainiko dute Anartz Izagirrek eta Garazi Ugaldek Orkatz tabernan. Segidan, 23:00etan, Xanti Agirrezabala eta Telmo Iruretaren Jendartean bidaide antzezlanaz gozatu ahal izango da Sanagustin kulturgunean, eta 23:30ean kontzertua eskainiko dute Felipe Murillok eta Iraia Bereziartuak Pikua tabernan.

Bihar ere ekitaldi ugari izango da egun osoan zehar, hala nola kalejirak, azokak, erakusketak, emanaldiak, tailerrak, lehiaketa, otorduak eta kontzertuak.

Hemen, gaurko eta biharko egitarauak:

Ostirala, irailak 16

16:00. Soreasuko Elkargunearen irekiera.

17:00. Baserritarren azoka, udaletxe azpian. Alberdienean eta Erdikalean, stock azoka.

18:00. Bertanen maskotaren aurkezpena eta umeentzako txapa tailerra Alberdienean.

22:00. Afizionatu mailako pilota partidak, Frontoi Txikian.

22:30. Poesia errezitaldia Anartz Izagirreren eta Garazi Ugalderen eskutik, Orkatz tabernan.

23:00. Jendartean bidaide antzezlana, Xanti Agirrezabalaren eta Telmo Iruretaren eskutik, Sanagustinen.

23:30. Felipe Murilloren eta Iraia Bereziartuaren kontzertua, Pikua tabernan.

Larunbata, irailak 17

09:30. Azokako partaideen gosaria, Sanagustinen.

10:30. Juan Antxieta musika eskolakoen kalejira.

10:00-14:00. Baserritarren eta artisauen azoka, tomateen erakusketa eta hazien tailerra, plazan. Arte eta Diseinukoen, Juan Antxietakoen eta Antxieta arkeologia taldekoen erakusketak eta emanaldiak Plaza Txikian. Merkatarien stock azoka Alberdienean eta Erdikalean. Bigarren eskuko azoka Elkargunean eta Erdikalean. Herriko elkarteen postuak, Perez Arregin. Eskola kirola, atletismoa eta xakea Olazko Amaren plazan. Irratia ere izango da kioskoan.

14:00. Bazkari begetarianoa, Gaztetxean. Ondoren, Onintza Valverderen kontzertua.

16:30. Artisau azoka plazan, stock azoka Alberdienean eta bigarren eskuko azoka Erdikalean.

18:30.Euskal kanten emanaldia plazan. Ondoren, otarrearen zozketa, kioskoan.

23:00.Perlak eta La Basu taldeen kontzertuak, Sanagustinen.


«Bakea sendotzea ez da politikaren lehentasuna»

Biktima guztien aitortzak zuzendu du Zabalaren jarduera legealdian, eta giza eskubideen legegai bat aurkeztuta esan dio agur Eusko Legebiltzarrari. Bizipen gazi-gozoa nabari da haren hitzetan.


Beheko pisuetako bestak

Oraindik garaiz bagabiltza ere, aitzineratuko dugu beheko pisuetako edo Ballekasko bestak uztailaren 21ean izanen direla. Egitarauaren inguruko xehetasunak hurrengo aldizkarian emanen ditugu.


Iruñea Mendi Tour: mendiko filmarik onenak Golem Baionan hilaren 15tik 18ra

Bilboko Mendi Film Festivalaren azken edizioko 9 filma onenetakoak proiektatuko dira saio bikoitzean. Jatorrizko bertsioak eskainiko dira, euskaraz eta erdarazko azpitituluekin.

Saio bikoitzak izanen dira egunero, eta 9 filma eskainiko dira guztira. Tartean Freedom Underload BMFF 2016ko Sari Nagusia jaso zuen filma, Epaimahaiaren Saria jaso zuen The Great Alone, alpinismoko filma onena Link Sar West, eskaladako filma onena Boys in the Bugs, eta kirola eta abentura filma onena Dodo's Delight. Horiez batera beste lau filma, joan zen abenduan Mendi Film Festivalean txalotuenetakoak izan zirenak eta publikoa gehien engantxatu zutenak.

Sarrerak eskuragarri daude jada Golem-en sare digitalean eta baita leihatilan ere. 6€ balio du eguneko saioak, eta lau eguneko abonuak 20€.

Mendi Film Festival eta Golem sokada berean daude ekitaldi hau antolatzen, eta Diario de Noticias eta Zineuskadiren laguntza jaso dute.

Mendi Tourrari buruz

Bilbao Mendi Film Festivalaren ekimena da, mendia eta abenturari buruzko nazioarteko zinema jaialdia. 2016ko abenduan egin zen azken edizioko pelikula onenen bilduma da MENDI TOURa, bateko eta besteko aretoetan eskaintzeko tentuz hautatutako bilduma. Bilbao Mendi Film Festival urteroko hitzordua izan ohi da, eta mendiko zinemagintzako ekoizpenik onenak biltzen ditu bere zentzu zabalenean: eskalada eta alpinismoaz batera, muturreko kirolak, eskia, natura, ingurumena, etnografia... hartzen ditu aintzat.

Iazko edizioan, BMFFak 21 herrialde desberdinetatik zetozen 150 lan jaso zituen eta haietatik 39 hautatu ziren Saio Ofizialerako.

9.000 ikusletik gora bildu ziren BMFFean iaz.

Programazioa:

Maiatzak 15 astelehena (18:30 eta 20:30)

LINK SAR WEST

BMFF 2016 Alpinismoko Film Onena

2016, Erresuma Batua, 32 min

Zuzendaria: Jonathan Griffith

VO: en SUB: es/eu

Jonathan Griffith alpinista eta argazkilaria, eta obsesio duen goi mailako erronka: Link Sar (7041m, Karakorum).

BLOCHEADS

2016, Erresuma Batua, 58 min

Zuzendaria: Alastair Lee

VO: en SUB: es/eu

Britainia Handiko boulderraren historia miresgarria.

Maiatzak 16 asteartea (18:30 eta 20:30)

DODO’S DELIGHT

BMFF 2016 Kirola eta Abentura Film Onena

2016, AEB, 28 min

Zuzendariak: Sean Villanueva-O'Driscoll, Josh Lowell, Nick Rosen eta Peter Mortimer

VO: en SUB: es/eu

Erritmoz eta umorez jositako abentura, big wall eskalada eta nabigazioa uztartzen dituena, Baffin Irlan.

AKABUKO MARTXEA

2016, Euskadi, 60 min

Zuzendariak: Aitor Gisasola eta Fredi Paia

VO: eu SUB: es

Aizkorri eta Uribe Kostaldea batzen dituen transhumantzia, mendiko kultura eta historia berreskuratuz.

Maiatzak 17 asteazkena (18:30 eta 20:30)

BOYS IN THE BUGS

BMFF 2016 Eskaladako Film Onena

2016, AEB, 18 min

Zuzendariak: Zachary Barr, Peter Motimer eta Nick Rosen

VO: en SUB: es/eu

Artesietan munduko onenetakoak diren bi eskalatzaile eta haien dedikazio tematia Kanadako Bugaboo mendietako hormatzar batean duten muturreko erronkan.

THE GREAT ALONE

BMFF 2016 Epaimahaiaren Saria

2015, AEB, 80 min

Zuzendaria: Greg Khos

VO: en SUB: es/eu

Historiako musher onenaren soslai hunkigarria, Iditarod-ean girotua, Lurreko Azken Lasterketa Handia.

Maiatzak 18 osteguna (18:30 eta 20:30)

ANNAPURNA III UNCLIMBED

2016, Austria, 12 min

Zuzendaria: Jochen Schmoll

VO: en/ger SUB: en/es

David Lama, Hansjörg Auer eta Alex Blümel austriarrak, inoiz inork egin gabeko erronka batean: Annapurna III-an hegoekialdeko pilarea.

METRONOMIC

2015, Frantzia, 15 min

Zuzendaria: Vladimir Cellier

VO: fre SUB: es/en

Artista bilkura eta uztarketa magikoa, Verdongo haitzarteetako skyline-tan.

FREEDOM UNDERLOAD

2016, Eslovakia, 58 min

Zuzendaria: Pavol Barabas

VO: slk SUB: es/en

Bizi lezioak eta hausnarketak Tatra mendi ikusgarrien Eslovakiako isurialdean txertatuta dauden zamaketarien eskutik.


Herritarren beharretara

Eneko Etxegarai

Aste honetan Kukutza gaztetxea desalojatu du ertzaintzak. Irudiak izugarrizko garrantzia duen gizarte honetan, irudi ezin hobeak eskaini ditu polizia autonomoak. Gazteak lurrean jarriak, eskuak buru gainean eta ertzaintza aurpegia estalia arma eskuan. Sistemari alternatiba bat eskaintzen diona hain arriskutsua da? Maiz proiektu baten hasieran, honek izan dezakeen ibilbidea eta eraginkortasuna zalantzan jartzen dira. Ez du funtzionatuko, parean dena indartsuegia da edota sistema honen aurrean ezin da ezer egin, zer egingo duzu zuk ba? Esaldiak ohikoak dira. Askotan proiektua bera martxan jarri baino lehen. Baina zerk egiten du asmo edo gogo batetik auzo oso batek defendatzen duen tresna izatera? Erantzunak ez ditut. Nire iritzi xumean, bi hitz gako dira jokoan, herritarren beharra. Politikarien ahotan maiz entzuten diren hitzak dira, Kukutzaren kasuan herritarrek erantzun diete haien beharrei. Gaurkoan Kukutzak erakutsi du, bere eremutik, kaletik, helburu hauei erabat erantzuten ziola. Auzoak egina auzoarentzat. Orain arte egindako lana paregabea dela erakusten du jasotako babesak. Haien beharrei erantzuten duten tresnak defendatzea izanen da beti naturalena. Herriaren beharrei erantzuten duten espazio, eremu eraginkorretan kokatzen da Kukutza. Beste hainbestek jadanik erakutsi duten gisan, Euskal Herriko Laborantza Ganbera, Udalbiltza… Ez al da hau egiazko demokrazia hitzaren zentzua? Teorizazioetatik urrun ez al da hau politika? Kukutza suntsitu nahi dutenek argudio bakarra dute, ilegala dela berea ez den eraikuntza baten okupatzea. Besterik ez, inolako erasorik Kukutzaren lanaren inguruan edota herritarrei proposatzen dizkien eskaintzei buruz. Kukutzaren okupazioa ilegala da bai seguru, baina zilegia. Eta ez al du zilegitasunak legea egiten? Herritarrek zilegitasuna ez badiote legeari ematen, norentzat aplikatzen da beraz, legea?


Artzanburura mendi irteera

Laudio Udaleko Euskara Arloaren bitartez antolatutako egitasmoa da 'Oxigenoa euskarari'. Gazteei zuzendutako aisialdi ekimen honen bidez euren euskararen erabileran eta ezagutzan eragin nahi da.. Hurrengo txangoan Artzanburura joango dira.

Noiz? Martxoaren 15ean, igandean, 08.00etan

Nora? Txangoa Gipuzkoako Artzanburu (Aizkorri mendilerroa, 1.365 m) mendira

Irteera: 8:00etan Laudio Institututik; itzulera 16:00etan Arantzazutik (Oñati)

Laudio Udalak herriko DBHko ikastetxeekin antolatutako ekintza. Mendiak eta Herriak elkarteak kudeatua


Irungo Udalak sexu erasoaren kontra elkarretaratzera deitu ditu herritarrak

Indarkeria matxistaren aurkako elkarretaratze baten irudia.

Igandean (uztailak 1), 19:00etan Zabaltza plazan, elkarretaratzea. Hori Irungo Udalaren kaleko erantzuna hirian izan den azken sexu erasoari. Udalak, Berdintasun Batzordean lan egiten duten talde, erakunde eta norbanakoekin batera egin du deialdia. “Biktimari gure elkartasuna adierazi nahi diogu, eta eraso horien aurrean gure gaitzespen irmoena adierazi nahi dugu”.

Irungo etxeak dei egin die herritarrei gisa horretako erasoen kontra mobilizatzen jarraitzeko, horiek errefusatzen jarraitzeko, eta gaitzesteko. Gainera, erasoa salatzeko irundarrek egin duten lana eskertu du. Eta jaiak bitartean errespeturako deia egin du, oroitaraziz emakumeen kontrako erasoak daudenean, horiei aurre egiteko protokoloa osatua duela Berdintasun Batzordeak.

Hein berean, erasoak gertatzen badira, Telefono Morera deitzeko eskatu du udalak: 607 07 02 02.


Dardo txapelketan bakarrik apunta daiteke

Makutxo tabernako arduradunek jakinarazi dutenez, ez dira gaur hasiko I. Dardo Txapelketa jokatzen, espero baino jende gutxiagok eman duelako izena. Hala, jakinarazi dute aukera dagoela bakarrik izena emateko ere, eta gero bikoteak osatzeko. Horretarako Makutxotik pasatu behar da.


ALEA FM-urriak 8-Saio osoa

Klima larrialdiaren harira, azkeneko goi bilerak eta mobilizazioek utzi dutena aztertzeko, Unai Pascual aditua izan dugu.

Herri Txikiak Bat ekimenaren berri ere izan dugu, Leire Ruiz-Olallaren eskutik, eta GEU Elkarteko Zuriñe Gilek Kantari haur karaokea ekarri digu. Azkenik, iritzia eta agenda.


Eskolak (II)

Aurreko atalean baterien funtsezko funtzionamenduaren azalpen (mardula?) egin nuen. Zera nioen: «Bateria bakoitzean bi elektrodo daude, eta haietako batek norabide batean eta besteak kontrakoan erreakzioak egiten dituztenean (hauen izenak oxidazioa eta erreduzkioa dira) elektroiak askatzen dira, gure tresnen elikagai elektrikoa. Batzuetan bateria entxufatu eta erreakzio hauek itzulgarriak izango dira (telefono mugikorren kasuan, adibidez, bateria kargatu daiteke), eta beste kasuetan ez (erlojuko pilak, kasu)».

Oraingo honetan, bateria baten funtzionamendua nola ebaluatu jakiteko argibideak emango ditut. Itzali zure sakelako telefonoa, atera bateria eta eman begiratu bat etiketari. Ziurrenik bi zenbaki agertuko zaizkizu; batak, V izango du alboan (tentsioa edo boltaia da) eta besteak Ah, mAh (kapazitatea, alegia) edo Wh (energia). Kontzeptu hauek zer diren azalduko dizuet.

Beharbada, azaltzen errazena kapazitatea izango da; eta, alper samarra naizen aldetik, hortik abiatuko naiz. Kapazitatea, finean, bateriak zenbat denboran lan egin dezakeen esan nahi du. Zenbaki handiagoa izateak agortu aurretik denbora luzeagoz lan egin dezakeela esan nahi du. Hala ere, beti bezala, gauzak ez dira horren sinpleak. Telefono baten bateriak, esaterako, 1.000 mAh izan ditzake eta bi egunez lan egin dezake kargatzeko beharrik gabe. Baina horrek esan nahi al du kotxe elektriko batera konektatuz gero kotxea bi egunez ibili ahal izango dela kargatu gabe? Ez, noski. Gu sprint bat egiten edo paseotxo bat ematen denbora berdina irauteko gai ez garen bezala, energia eskaera handiagoek baterien erabilera denbora murrizten dute.

Bigarren parametroa, boltaia edo tentsioa, bateriaren indarraren erakusle da; boltaia handiagoarekin indar handiagoa izango dugu. Pentsa dezagun une batez, gure bateria harri-jasotzaile bat dela. 200 kiloko harria altxatzeko ezinbestekoa izango da tentsio handia! Harria behin eta berriz denbora luzez altxatzeko kapazitate handia beharko du. Zer da hobea, tentsioa ala kapazitatea? Biak! Baina, siestako mantarekin lepoa edo oinak tapatu aukeratu behar izaten dugun bezala, bateriekin ere askotan aukeratu egin behar izaten da. Merezi al du gure telebistako aginteak sekulako indarra izateak? Ez, iraun dezala urte asko eta lan gutxiago emango dit! Nork nahi du, ordea, labea edo ura berotzeko bi ordu itxaron? Aplikazio batzuetarako aproposagoak dira bateria batzuk, eta beste batzuetarako, besteak.

Eta auto elektrikoak? Zein bateria behar dute? Zer da hobea, auto elektriko bat 2 km/h-ko abiaduran 8.000 km egitea edo 200 km/h-ko abiadura 2 segundotan hartu eta 5 minutuz lana egitea? Bat bera ere ez, noski. Autoek biak behar dituzte, hau da: energia (lehen aipatutako Wh horiek). Energia kapazitatea eta potentzia biderkatuz lortzen da (mAh edo Ah bider V). Tentsio handia eta kapazitate handia duen bateria bat da automozio industriak nahi eta etengabe bilatzen duena. Egun aukera dezente daude, aipatutako siestarako manta bezalaxe, batzuk tentsio indartsuagoarekin eta besteak kapazitate luzeagoarekin. Baina beste egun baterako utziko dugu zelda mota bakoitzaren konparaketa, nahikoa baita gaurkoz. Hurrengo eskolan ikusiko dugu elkar!


Bera, Lesaka, Elizondo eta Doneztebeko merkatariak prestakuntza ikastaroak egiten ari dira

Ikastaroetan izen emateko aukerarik ez dago

Merkatari ttikiak indartzeko asmoz, prestakuntza ikastaroak eginen dituzte eskualdeko merkatariek hilabete honetan. Iraileko hirugarren astean, Donezteben bezeroarenganako arreta hobetzeko teknikak landu zituzten. Urriaren 18tik 29ra, komertzioa kudeatzeko informatika ikastaroa eskainiko da Elizondon. Azaroan, erakusleihoak antolatzeko teknika aurreratuen inguruan bertze ikastaro bat emanen da Lesakan. Azaroaren 2tik 15ra emanen da. Beran, merkataritzara egokitutako paketeria eta bilgarrien erabileraz ariko dira, azaroaren 16tik 22ra. Tokirik ez, eta ezin da ikastaroetan parte hartu.


Interneti galdetzen

Astebururako plan gabe nengoen.

Eta Interneti galdetu nion, ea zer egin nezakeen. Data jarri nuen bilatzailean. Mendi ibilaldia ilargipean, hori izan zen bere lehen erantzuna. Zoragarria iruditu zitzaidan: ilargi betearekin, mendira! Zelako erromantikoa… Eta halaxe joan nintzen Txindokira, gauez, egunsentia ikustera. Aurrez ezagutzen ez nituen beste hogeita hamar lagunekin. Mendi talde batekin, alegia. Esperientzia ederra izan zen.

Hondarribiko bikote bati antzekoa gertatu zitzaion. Ez zekiten asteburuan zer egin. Eta Interneti galdetu zioten. Erreka eta bainatu hitzak jarri zituzten. Hondartzako turismotik ihesi zebiltzan. Eta hara non, Usakoren berri eman zien. Zoragarria iruditu zitzaien: igerileku naturala, menditik datorren urarekin! Zelako berezia… Eta halaxe joan ziren Oñatira, Usakon bainatzera. Giltzatik egin zuten salto, Tarzan eta Jane bailiran. Esperientzia ederra izan zen.

Hori bai, normalean hobea da lekuak gure kabuz eta jendeari galdetuz deskubritzea. Internetek jendez lepo dauden tokietara bidaltzea delako ohikoena, "plan berezia" dela esanez. Horregatik, zenbait jatetxetan kartel hau jartzen hasi dira: Ez gaude Tripadvisor-en.


Euskaraz bizitzeko, euskarazko komunikabideak behar ditugu

Larunbatean, abenduak 1, Euskaraz bizi nahi dugu leloa oihukatuko dugu euskaltzaleok Donostiako kaleetan. Euskaraz jarduten dugun hedabide ez publikoak batzen dituen HEKIMEN elkartearen izenean, Kontseiluak deitu duen manifestazioan parte hartzera deitu nahi zaituztegu.

Euskal Herri euskalduna nahi badugu, euskaraz bizi nahi badugu, komunikabide esparru indartsua izatea ezinbestekoa da. Euskal Herrian azken hamarkadatan gizarte hedabide sare zabala sortu da: 600 bat langile gara sektorean eta ehunka mila pertsonarengana heltzen gara. Esparru txikia da gurea baina, aldi berean, indartsua eta ezinbestekoa euskaraz bizi nahi badugu.

Administrazioa, hezkuntza eta hedabideak zutabe funtsezkoak dira hizkuntza garapenean. Baliabideei dagokionez, administrazioan eta hezkuntzan indar handia jarri da azken hamarkadatan, euskarazko hedabide publikoetan ere bai. Baina askoz gutxiago hedabide ez publikoetan. Euskal gizarte moderno eta kohesionatua eratzeko, hizkuntza-komunitatea osatzeko, gizarte hedabide sare zabala behar bezala babestu behar dugu.

Euskararen hiztun komunitateak behar duen eremu komunikatiboa sendoa garatzeko, elkarlanaren bidea jorratu dugu urte guzti hauetan euskarazko komunikabideek. Elkarlan hori bideratzeko, HEKIMEN elkartea sortu berri dugu. 50 komunikabide baino gehiago batu gara, euskaraz bizi ahal izateko garrantzitsuak garela aldarrikatzeko.

Euskaraz bizi ahal izateko, ezagutza eta borondateaz gain, ezinbestekoak dira baliabideak. Euskarazko eremuak behar ditugu. Hedabideen kasuan, gure herrietan, euskal gizartean, Europan, munduan… gertatzen denaz informatuko gaituzten komunikabideak behar ditugu. Teknologia berriek eta Internetek ekarri dituzten aldaketetara egokitutako komunikabideak.

Komunikabideontzat ez dira garai onak, krisi hotsak nonahi entzuten dira. Baina ilusioz ari gara beharrean, bizi dugun egoera gaitzari elkarrekin erantzunez. Euskal gizarteak garai berriak bizi ditu, testuinguru egokia euskararen normalizazioan behar ditugun aldaketak emateko. Euskarazko komunikabideek, azken hamarkadetan bezala, gure ekarpenarekin jarraituko dugu. Guztiok euskaraz bizitzeko aukera izan dezagun.

Iban Arantzabal eta Iban Arregi

Hekimen Euskal Hedabideen

Elkarteko Zuzendaritza

Batzordearen izenean


Zubiak berreraikitzeko deia egin dio CUPek Junts Pel Siri

Zubirik onenak «dinamitatzen ez direnak» direla erantzun die Carles Puigdemont Kataluniako presidenteak CUPeko ordezkariei. Maria Senserrich Junts Pel Siko diputatuak BERRIAri esan dio «helburu komun» bat izatea eta aurrekontuekin horren alde egitea dela garrantzitzuena; Mireia Vehi CUPeko diputatuak, berriz, «partekatutako bide orri bat» behar dela.


AEBetako sufragistek kalea hartu zuten duela 100 urte

1913ko martxoaren 3an 5.000 emakume baino gehiagok manifestazioa egin zuten Washingtonen, Woodrow Wilson presidentearen kargu-hartzearen bezperan, boto eskubidea eskatzeko. Istiluak izan ziren poliziaren erantzun gogorra medio, eta hil horren 17an, barrutiko polizia superintendentea kargutik kentzea lortu zuten sufragistek; boto eskubiderik ez, ordea. Baina ondorengo asteetan sufragismoak inoiz ez bezalako protagonismoa izan zuen komunikabideetan. Boto eskubidea lortzeko bidea luzea izango zen, baina manifestazioa inflexio puntua izan zen.


Gaur zabalduko dute Torreoi eraberritua

Amaitu dituzte Vista Alegre auzoaren gainaldean dagoen Torreoiko lanak, eta udalak jakinarazi du gaurtik aurrera herritar ororentzat irekita egongo dela egunez nahiz gauez. Eraberritze lanak egiteko itxita egon da iazko urtarriletik, eta 700.000 euro inbertitu ondoren zabalduko dute.

Oraingoz informazio zehatzik ez du eman udalak, baina aurreratu du maiatz inguruan inaugurazio festa egingo dutela auzotarrekin, eta udaleko hainbat sail jada hasi direla han emanaldiak eskaintzeko pausoak ematen. Izan ere, Xabier Txurruka alkateak adierazi du herriko agertoki bat gehiago izango dela aurrerantzean. Udalaren asmoez gain, ordea, hainbat eskaera partikular jasotzen hasi dira agintariak, eta horien erabilera erregulatu egin beharko dutela azaldu du Txurrukak.

Torreoia irekita egongo da gauez ere, eta horregatik, argiztapen automatikoa jarri dio udalak. Hala, 23:00ak inguruan, ilun geldituko da inguru hori.Bertaratzerik ez duenak argazki bilduma ikusteko aukera izango du atari honetan bertan, gaur arratsaldetik aurrera.


Israelen misil bat Palestinako lehen ministroaren etxetik gertu lehertu da

Ukatu egin dute aire erasoen helburua Hania lehen ministroa zela. Shatiko errefuxiatu gunean zartatu den lehergailuak ez du inor zauritu

Bart gauean Israelgo Armadak Shatiko errefuxiatu gunean jaurtiki duen misila Ismail Hania Palestinako lehen ministroaren etxetik gertu lehertu da. Hala ere, Israelek ukatu egin du erasoen jomuga Hamas taldeko agintaria zela. Leherketak ez du zauriturik eragin.

Gauerdian zortzi palestinar zauritu dira Israelek Gazako lurraldean egin dituen lau aire erasoetan, Palestinako Osasun Ministeriotik jakitera eman dutenez. Horrez gain, Israelek beste hiru erasoren berri eman du. Gehienek Gazako Hamasen azpiegiturak zituzten helburu.

Israelgo Armadak 38 palestinar hil ditu eta 158 zauritu azken bederatzi egunetan. Gazatik Israelen aurka botatako koheteak mendekuz egin ditu erasook Israelek.


[Bideoa] Hiru Leike talde irundarraren ‘Ez da euria’ lehen bideoklipa

Iñigo Muguruza, bideoklipetik ateratako irudi batean.

Iñigo Muguruzak musika eta Ane Odriozolak ahotsa. Bide berri bati ekin zion joan den apirila inguruan bikote irundarrak. Hiru Leike taldea osatzea erabaki zuten, eta udan zehar, Euskal Herriko hamaika oholtzatara igo dira.

Gitarra akustikoa alde batera utzi eta elektrikoa hartu du berriz ere Muguruzak azken proiektu honetan. Bikoteak definitu duen bezala, bi lagunen arteko rock formatua entzungo dute taldearen kontzertuetara gerturatzen direnek. Orain, pausu bat gehiago eman dute biek, eta dagoeneko bikotearen lehen bideoklipa entzuteko aukera dago sarean.

Hona, Hiru Leike taldearen ‘Ez da euria’ bideoklipa:

Joan den apirilean HITZAk Iñigo Muguruza musikaria elkarrizketatu zuen. Irakurri elkarrizketa.


Hodei Mazkiaran Europako Txapelketara

Espainiako hautatzaile Salvador Cabeza de Vacak madison eta omnium-eko Europako Txapelketan Estatua ordezkatuko duen taldea eman zuen ezagutzera asteburuan. Beste 8 lagunekin batera, Hodei Mazkiaran dago hautatuen artean. Altsasuarrak abiadurako omnium proban parte hartuko du Alonsorekin batera. Herbeheretako Alkmaar herriak hartuko du Europako Txapelketa, datorren asteburuan, hilaren 17tik 19ra. Txirrindulariek lastailaren 15ean hartuko dute Herbeheretarako bidea.Pistardak Valentzian egon ziren bilduta joan zen larunbatera arte. Kontzentrazioa amaitzean eman zuen ezagutzera Salvador Cabeza de Vacak hautatutako taldea. Tekniko espainiarra pozik dago egindako lanarekin. Proba hauek guztiak Poloniako Munduko Txapelketa prestatzeko baliagarri izanen direla adierazi du.


Freskatzeko aukeren bila

Eskualdean kanpoan dauden bi igerileku daude, bata Tolosan eta bestea Asteasun; ekainaren erdialdetik biak zabalik daude

Udako eguzkia azken egunetan gorde xamar izan den arren, atzo berriro agertzea erabaki zuen eta horrek eskualdeko igerileku nahiz errekak haur eta helduez bete zituen. Hala ere, igerilekuak ez dauden herrietan ere gorputza freskatu ahal izateko aukera desberdinak sortzen dituzte. Iruran, esate baterako, Udairura Fest antolatu dute asteburu honetarako.

Eskualdean kanpoan dauden bi igerileku daude. Bata Tolosakoa eta bestea Asteasukoa. Atzoko eguna beroa atera zen eta arratsaldean bi igerilekuak lepo zeuden. Tolosakoa zabalik dago ekainaren 15etik, irailaren 20ra bitarte, egunero, 10:00etatik 21:00etara.

Asteasukoa ekainaren 14an zabaldu zuten, eta irailaren 14ra arte egongo da zabalik, egunero, 11:00etatik 20:00ak bitarte. Igerilekuaren kudeaketa enpresa baten esku badago ere, tabernaren kudeaketa Ainhoa Txapartegi asteasuarrak eta bere familiak hartu dute euren gain aurten. Txapartegiren esanetan, «orain arte jatetxe edo taberna bat izan da kudeaketaren ardura hartu duena», baina aurten herritarrak izan dira tabernaren ardura hartu dutenak, eta jasotako harrera «nahiko ona» izan dela dio. Kudeaketaren ardura hartzearen ideia «aitarena» izan zela dio Txapartegik: «urtero kanpoan egiten dut lan, eta aitak taberna etxekoen artean eraman genezakeela proposatu zidan». Inguruko lagunek eta herritarrek ere «animatu» egin zituzten, eta «gomendioak» ere jaso zituzten. Gauzak honela, ekainaren 14tik aurrera eurena da kudeaketa.

Igerilekuarekin batera irekitzen dute taberna, itxi, aldiz, beranduago. Afariak ere ematen baitituzte. Aurten berrikuntza batekin ere bai, parrilan prestatutako hainbat haragi eskaintzen baitituzte, eta hala eskatuz gero arrainak ere bai. Horrez gain, «betiko plater konbinatuak eta ogitartekoak ez dira falta». Bestalde, futbola ikusi ahal izateko telebista kate berezi bat eta wifi zerbitzua ere jarri dituzte, bezeroei eskaintza zabaltzeko.

Orain arte eguraldi nahiko txarra egin arren, jende «dezente» dabil tabernan. Txapartegiren esanetan, eskualde guztiko jendea bertaratzen da, gainera: «batez ere, Asteasu, Villabona, Aduna, Zizurkil eta inguruko jendea».


24 orduko greba, igerileku eta kirol zentroetan

Bizkaiko igerilekuetako eta kirol zentroetako langileak 24 orduko grebara deitu dituzte gaurko, lan-baldintza duinak eskatzeko. Besteak beste, lanaldia 35 ordura igotzea eta enpleguaren kalitatea hobetzeko neurriak hartzea aldarrikatzen dituzte, hala nola soldatak egokitzea eta lanpostuak egonkortzea.

Aurreko egunotan ere lan-uzteak eta greba egin dituzte langileek. Atzo, esate baterako, lan-uztea izan zen goizeko zein arratsaldeko txandetan. Bestalde, sindikatuek bost orduko elkarretaratzera deitu dute gaur arratsalderako, Portugaleteko Churruca kaiko igerilekuetan. Bertan XXXI. Nazioarteko Waterpolo Txapelketa egingo da.


“Noizbehinka kontrakoa ematen badut ere, marmitakoa baino hemengoagoa naiz”

Pásalo saioa aurkezten du ETB2-n Adela Gonzálezekin batera. Portugaleten jaioa. Musika zale porrokatua

eta gaueko ostalaria.

“Vasco eta vasca” gehienek ikusten duten ETBko saioaren aurkezlea zara.

Xelebreak gara gero! Hortik zehar jendeak ikusten du Ana Rosa Quintanak Raquel Mosquerari egindako elkarrizketa, Mercedes Milá 36 urte dituen Gran Hermano-ko nerabe bati errieta egiten... Eta euskaldunak politika eta gizarte gaiak jorratzen dituen solasaldia ikusten, ea nork ulertzen gaituen!

Halere, inoiz entzun dizut zure buruari ”trenak-ekarritako” deitzen...

A! Nire andregai-ohi baten amak kariñoz deitu zidan behin eta grazia handia egin zidan... Ez zuen “txarrean” esan nahi, berarentzat ohiko hitza zen eta maltzurkeriarik gabekoa. “Belarrimotza” baino gehiago gustatzen zait.

Euskaraz nahiko txukun egiten duzu... Esadazu gustatzen zaizula!

Hala ez balitz, ez bainuke egingo! “Pixka bat es mucho” esamoldearen jarraitzaile sutsua naiz. Egia handia da, hitz egitera bultzatzen nauena, nahiz modu baldarrean egin... Gainera, erredakzioan ditudan lankide euskaldun militanteak oso jende bikaina dira.

Batzuetan 80ko hamarkadako eta ezker ibaiko rock-a-billy piura hartzen dizut...

Hori naiz ni! Rokanrolaren maitalea, edozein aldaera zein azpi-generotan. Musika emanaldietara “belauniko” joaten jarraituko duen tipoa, harik eta gure alkateek kontzertuetarako aretoak itxi eta europar hiritar bilakarazten gaituzten arte!

Nire koadrila osoak –Debagoieneko mutil multzo jatorra– baino askoz gehiago hitz egiten duzu!

Baliteke. Sendagileek “logorrea” deitzen diote. Pena bakarra, gaitz honengatik ez dizutela behin-betiko bajarik ematen lanean. Saiatzen naiz nire burua zuzentzen, baina alferrik. Andregai ederren bat beharko nuke horrenbeste ez hitz egiteko. Duda barik.

Gauza zinateke nire koadrilakoei aholkuren bat ematen beste sexuarekin “ontsa harremantzeko bideaz”?

Nire arrakasta ikusirik, ez naiz gauza aholkurik inori emateko! Nire “lige” sistema erabat desfasaturik dago eta gogora dakartza Arturo Fernandez edota Pedro Osinaga “vodevil”-ak. Baina saiatua naiz eta ahalegindu egiten naiz hobetzen... azken porrotera arte!

Hautatu bat:

a) Bilbo Handia ez dena periferia hutsa da.

b) Ongi etorriko litzaidake goizetan Xabier Lete entzutea.

c) Nire hurrengo helmuga profesionala Madrilen da.

Ba begira, jende askok besterik uste badu ere Madrí horrek ez dit loa kentzen, inondik inora. Dibertitzen nauen telebista saioa egiten dut jende bikainarekin eta oso ongi hartzen naute etxe honetan. Gehienez jota, hemen eta han ibil ninteke euskal “entean” nitaz aspertu arte, baina sekula ez nintzateke hiriburuan erroldatuko. Noizbehinka kontrakoa ematen badut ere, marmitakoa baino hemengoagoa naiz.


Amesgaiztoa ozeano erdian

Giza eskubideen aldeko erakundeek diote Australiak bere eremuz kanpo dituen Nauru eta Almiranteagoaren uharteetako errefuxiatu zentroetan gizateriaren aurkako krimenak egin dituela.

Dutxa beroen truke egindako sexu abusuak, bahiketak, emakume eta haurren bortxaketak, tortura, oinarrizko osasunerako eskubidearen urraketa, edateko ura eskuratzeko debekua... Hori guztia jasotzen du berriki GLAN Lege Ekintza Globalerako Sareak eta Standford Nazioarteko Giza Eskubideen Klinikak argitaratutako txosten batek. Bertan, Australiako Gobernuak bere lur eremutik kanpo, Pazifikoan, dituen Nauru eta Almiranteagoaren uharteetako irla-zentroetako egoera azaltzen dute; ikerketaren arabera, bidegabea. Horregatik, bi erakundeek salatu dute gizateriaren aurkako krimenak egon daitezkeela eremu horietan; Nazioarteko Zigor Auzitegiari eskatu diote Australia iker dezala delitu horiengatik. Nazio Batuen Erakundeak ere salatu izan du herrialdearen migrazio politika aldez aurretik, baita nazioarteko legediaren aurkakoa dela ere.

2001ean ireki zuten lehen aldiz Nauru irlako zentroa. Izatez, Nauru munduko irla-estatu txikiena da, eta Australiatik ia 3.000 kilometrora dago. 10.000 biztanle izan arren, 1.150 errefuxiatu jasotzen ditu guneak; horietatik 150 haurrak dira. 2007an itxi zuten errefuxiatuentzako eremua, baina, 2012az gero, irekita dago berriz ere. Itsasoz etorritako immigranteak bidaltzen ditu hara Australiako Gobernuak; gehienak Irandik eta Sri Lankatik ihes egindakoak dira. Amnesty Internationalen arabera, errefuxiatu bakoitzeko, 2.143 euro ematen dizkio Australiak Nauruko Gobernuari; harrera eskaera egin duen pertsona bakoitzeko, berriz, 1.656. Errepublikak duen egoera ekonomiko eskasa baliatuz, diru trukea egiten dute bi herrialdeek errefuxiatuen kontura.

The Guardian egunkariak 2016an argitaratutako ikerketa batek jaso zuen 2.116 kexa egin zituztela immigranteentzako guneko biztanleek 2013. eta 2016. urteen tartean; besteak beste, poliziaren bortizkeria eta sexu abusuak salatuz; horien %51 tokiko haurrek pairatutakoak.

Almiranteagoaren uharteetako immigranteentzako zentroa, berriz, Papua Ginea Berriko eremuan dago, Australiatik 1.100 kilometrora. Uhartean ere eskasak dira baliabideak, han lanean aritutako Peter Young medikuaren arabera; aitortu du tortura kasuak ere artatu behar izan dituela. Paul Stevenson traumatologoak, berriz, esan zuen 40 urtean lanean arituta, irlan bizi izan dituela egoera gogorrenak.

Bi heriotza dira, nazioarteko eragileen arabera, Almiranteagoaren uharteetako egoera latzaren testigu; 2014ko urtean hildako Reza Barati eta Hamid Kehazaei gazteenak. Barati G4S segurtasun zerbitzuetako langileen eskuetan hil zen. Ikerketaren arabera, errefuxiatuek eremu horretan duten egoera jasangaitza salatu zuten bizilagunek egun batzuk lehenago. Gauez sartu ziren eremura segurtasun enpresakoak; bertan hil zuten Barati, eta beste 62 kide zauritu. Kehazaei, berriz, guneko osasun zerbitzu eskasengatik hil zen. Ustez, azaleko gaixotasun arrunt bat zuen gazteak, baina, gaiztotuz joan ahala, Australiako Gobernuak ez zion artatze berezirik eman, errefuxiatuen eremuko medikuek hala eskatu arren.

Ardurak banatzeko ordua

Australiako gobernuaz gain, zentro horiek kudeatzen dituen enpresa ere badago salaketaren jomugan. 2016tik hona, Ferrovial Espainiako enpresak du Pazifikoko errefuxiatu guneak kudeatzeko ardura. Sortutako iskanbilagatik, ordea, esan du bi guneetako lanak egiteari utziko diola. Australiak, berriz, hitzarmena sinatu zuen AEBekin joan den udan, errefuxiatuak AEBetara bideratzeko, oraindik Barack Obama presidente zela. Badirudi, ordea, Donald Trump presidente izendatuta gauzak aldatu direla: Trumpek esan du akordioa inoiz sinatutako «okerrena» izan dela.


'Utikan hezkuntza-erreforma! ', Txipi Ormaetxearen bertsoa

Erreforma bat Madril aldetik

Ta sortu zaigu ikara

Ez Baitzaigu ez txantxetakoa

Wert jaun horren eztenkada

zentralizatu ta espainoldu

helburu handiak hara! :

gure oinarri ta izaera

galtzea gura ez bada

oroz gainetik babes ditzagun

Hezkuntza eta Euskara

Doinua: Aita izena kanta beharrak

Egilea: Txipi Ormaetxea


Iruñeko Alkatetzaren "estilo autoritarioa" kritikatu du Astelehen Lilak taldeak

Iruñeko Alkatetzaren "estilo autoritarioa" kritikatu du Astelehen Lilak taldeak, hitzaldi feminista bertan behera uzteagatik.

Astelehen Lilak taldeak bere "harridura" adierazi du Iruñeko Alkatetzak "estilo autoritarioan" Emakumeen Etxean egitekoa zen Brecha orgasmica (Arrail orgasmikoa) hitzaldi feminista bertan behera utzi duela eta.

Ohar baten bidez, Lunes Lilasek "haserrea" agertu du "alkate jaunak txioak begiratzen dituelako, baina ez udalaren programazioak". "Hitzaldi hau duela bi hilabete baino gehiagotik onartuta zegoen, eta jendaurrean eta Emakumearen Udal Kontseiluan ere bai", azaldu du.

Kritikatu duenez, "Iruñeko Alkatetzak eta hura sostengatzen duen alderdiak berdintasunaren eta feminismoaren mesederako ez diren jarrera hutsetara itzultzea erabaki dute, non emakumeen gorputza eta sexualitatea giltzapetuta, makurtuta eta plazerrik gabe egon nahi duten". "'Pin neandertala' herritar guztiei aplikatu nahi die", gaineratu du.

"Adierazpen askatasunari eta berdintasunari eta inongo profesionali betoa jartzeko asmoa ez du onartzen", adierazi du. "Emakumeek, gizonek, transek... eztabaida eta hausnarketekin aberastu behar dugu, bizitza libre, desiratua eta atsegingarria eta askotarikoa izateko", gaineratu du.

Kolektiboak "kezka" agertu du "joan den mendera eta Iruñeko Alkatetzaren autoritarismora" bideratu delako, eta Navarra Sumari (Iruñeko beste emakume talde batzuekin batera) eskatu dio erabaki hori atzera botatzeko eta Emakumearen Udal Kontseilua premiaz deitzeko, azalpenak emateko eta jarduera hori eteteko erabakia zuzentzeko ".


Argazki galeria: Mosaiko erraldoia Zarautzen

Mosaiko erraldoia Zarauzko hondartzan. EHE

Euskal Herrian Euskaraz taldeak antolatuta, atzo mosaiko erraldoia egin zuten Zarauzko hondartzan herritarrek, “estatuaren mehatxuen” aurrean udalari babesa agertzeko. Espainiako abokatuak helegiteak jarri ditu Zarauzko zein beste 35 udalen hizkuntza irizpideen kontra. Hori salatzeko, ehunka herritar bildu ziren “Etxetik udalera, euskaraz aurrera!” lelopean. Ondoren, kalejira egin zuten Lege Zaharren Enparantzaraino. Bertan jai giroan hamaiketakoa egin zuten.


Segik "independentziaren alde antolatzeko eta borrokatzeko" dei egin du

Larunbat honetan Guk Euskal Nazioa. Independentzia! manifestazioa egingo dute Azpeitian, EAE-ANVk deituta

"Etorkizunak izen bakarra du: independentzia! ", dio Segi gazte erakundeak

Azpeitian gaurko (zapatua) Guk Euskal Nazioa. Independentzia! lelopean manifestazioa antolatu du EAE-ANVk, eta bertan parte hartzeko dei egin du Segi gazte erakundeak, prentsa ohar baten bidez. 19:00etan hasiko da manifestazioa, plazan.

"Etorkizunak izen bakarra du: independentzia! ", dio Segik. "Azkenaldi honetan etsaiak Euskal Herriaren aurka abiarazi duen bidea zein den oso argi ari gara ikusten, oso ondo dakigu estrategia honek zein helburu duen, independentziaren aldeko indarrekin amaitzea, independentziaren proiektua lurperatzea. Horregatik kolpatzen gaituzte, atxilotu, torturatu, espetxeratzen gaituzte! ".

Gatazka gainditzeko "oinarria, lurralde zatiketa eta erabakitzeko eskubidearen korapiloa askatzea" dela dio Segik, eta azken hilabeteetako negoziazioaren "porrota", "PSOE eta PNV-NaBairi" egoztien die. "Inoiz baino elkartuago daude haiek, zatiketan oinarritutako iruzur berria hitzartuz".

Gazteria "horretarako prest ez" dagoela dio Segik, eta "independentziaren alde antolatzeko eta borrokatzen jarraitzeko" dei egin du.

EAE-ANVren manifestuarekin bat eginez, hainbat mobilizazio egin zen atzo (ostirala) eskualdeko herrietan. Azpeitian, esaterako, lantokietan batzarrak egin zituzten eta, ondoren, delegatuek argazkia atera zuten Frontoi Txikian); gero, LABeko eskualdeko delegatuek elkarretaratzea egin zuten Landetako biribilgunean. Ikasleak, berriz, Sanjuandegirako biribilgunean bildu ziren, horiek ere EAEren manifestuarekin bat eginez.


"Liburu hau nire bizitzako soinu-banda da hein batean"

Ipuinetan zaildutako idazleak musikara jo du beste behin. Oraingo Biodiskografiak (Erein, 2011) liburuan, aitzitik, mozorroa erantzi du, eta gaztetan barrura sartu zitzaizkion pop-rock diskoak besapean harturik datorkigu. Disko azalez horniturik datorren lanak, dena den, Iban Zalduaren beti-betiko egitekoa dakarkio irakurleari: ipuina. Musikaz blai izanagatik ere.

Eite bereziko liburua, bilduma estandarrean ageriagatik ere.

Horixe nahi nuen, diskoaren itxura gogoraraziko zuen liburua, irudiak ere izango zituena, diskoen azalak bilduz, alegia. Erein argitaletxera ideia eraman nuen, onartu zidaten, eta horrela argitaratu dute liburua. Gisa honetako lana ohiko bildumatik kanpo ateratzea ere bazegoen, uste nuen sail bereziren batean argitaratuko zutela, eta on eta txarrak ditu horrek, baina ohiko literatura sailean ikusi du argia azkenean, eta ez zait gaizki iruditzen, liburu hau, azken finean, ipuin bilduma da-eta, askoren artean bat.

Ipuin liburua da, beraz, Biodiskografiak?

Bai, ipuinak, ez musikari buruzko lan bat. Hori egin nahi izan banu, beste disko batzuk aukeratuko nituen, lan osoagoa izango zen, pop anglosaxoiaren inguruko aukera zabal eta osoagoa, dudarik gabe. Esaterako, horretan ari naiz oraintxe Nabarra aldizkarian. Han, hilero hiru disko aukeratzen ditut, batasun tematiko baten arabera (dela dibortzioa, dela postpunka, dela…), eta testuok bai, musikari buruzkoak dira. Horiek bilduko banitu, musikaren inguruko entziklopedia nola-halako bat izango nuke, baina Biodiskografiak ez da horrelakoa. Bai, badu horren kutsua, musika eta pop taldeen inguruko liburuen zalea naizelako, era horretako liburuak erosi ere egiten ditudalako, bilduma egiten, eta baliteke nire lan honek horien antza izatea, baina horixe, antza, nik ipuinak idatzi nahi nituen-eta, horixe zen nire helburua, diskoetatik abiatu, eta ipuinak sortu. Ipuinak, bestalde, aukera ematen du generoen arteko hibridazioan jarduteko, saiakera ere egiteko tartean-tartean. Horra The Sound-i buruzko testua, adibidez, non memoria pertsonala, taldearen bukaeraren historiarekin nahasten den. Asmo nagusia, dena den, fikzioa zen, ipuina.

“Diskoak, kaseteak, eta beste zenbait oroitzapen faltsu”. Benetan faltsu? Autobiografiatik ere badu lan honek…

Bai, nire ipuingintzaren parte handi batek bezala. Horretan ez da nire aurreko lanetatik askorik urruntzen. Autobiografikoago idazteko asmoa izaten dut askotan, baina gero, fikziora jotzen dut beti, ez naizelako nire memoriaz fidatzen. Izan ere, memoriak, berez, horixe egiten du, iragana aldatu. Eta horregatik da autobiografia, izan, fikzioaren adarra, neurri batean. Ipuinak, berriz, memoriak autobiografiari eragiten dizkion aldaketak lasai erabiltzeko modua eskaintzen dit. Autobiografia zehatz bat egiten ez naiz ausartzen. Lan horrek, kontraste eta dokumentazio lan handia egitera behartuko ninduke, lagun eta ezagunei galdetzera eta beste. Badut horren inguruko kezka, eta horretaz ari naiz The Sounden ipuinean, ez alferrik du izena Memoriaren hutsak… Horretan ari naiz nire fikzio lan guztietan. Bestalde, nire bizitza ere ez zait, bere horretan, biziki interesgarria iruditzen. Interesgarriagoa zait hura aldatzea. Eta pistak borratu, bide batez esanda…

Musikariari galdetu eta batak esango du: “Musika da lehenengo”. Besteak: “Hitza da lehen”. Zure liburuan zeinek agintzen du?

Diskoak. Kasu gehiago egiten diot musikari, delako musikak nire barruan eragiten duen sentimenduari. Egia da, batzuetan, letrak ere agintzen duela bidea, zer idatzi erakutsi didala. Nola den kanta. Askotan, biak batera datoz. Seguru nago, zenbait kantaren hitzak, hitzak soilik, ez liratekeela gauza handia izango musikarik ez balute. Pop kanta askoren letrak nahiko ergelak dira, berez. Poema bezala ezin saldu, gehienetan. Musikak salbatzen ditu. Bada hor misterio franko, ezin jakin zergatik hunkitzen gaituen kanta jakin batek. Musika eta hitzak batera datozela esan beharko nuke.

Uste nuena baino gizarte kritika handiagoa dago zuk aukeratu dituzun diskoetako hitzetan, bai eta ipuinetan bertan ere.

Baliteke. Ez da debaldekoa Beatlesen Revolver albumarekin hastea liburua. Pop musikan arinkeriak agintzen zuen garaian sortutako diskoa da, baina Beatlesek, ordu arteko arrakasta baliatuz, pop-aren eta rock and rollaren barruan maila bat gora egitea pentsatu zuten, eta Revolver eman zuten, Rubber Soul eta Sgt. Pepper’s-ekin batera. Horregatik jarri dut liburu sarrerako aipua ere, Radioheadeko kantari Thom Yorkerena: “Ez dut sekula sinetsi izan pop musika zabor eskapista denik. Beti dago iluntasun moduko bat bertan, are pop musika distiratsuenaren baitan”. Ez da beti gertatzen, baina Beatlesen ondotik, gero eta maizago gertatu da. Denetarik dago. Radioheadek berak oso musika intelektuala egiten duela esango nuke, haien hitzak irakurri besterik ez dago.

Pop musika ihesbide ez, diozu, eta zure ipuinak ere ez. Bada hor botere kritika, maitasun hautsia, heriotza eta suizidioa, lagunen

galera…

Bai, bai… Azken finean, nire bizitzako soinu-banda da liburu hau. Hein batean! Nire bizitzan disko gehiago daude, jakina, hogeita hemezortzi hauek ez ezik, eta bizitzan zer horiek guztiak daude. Baina gainerako liburuetan ere ageri dira gai horiek, obsesio batzuk etengabe errepikatzen dira. Liburu honetan abiapuntua da ezberdina, ez emaitza… Nire esperantza da, hala ere, beti aurrekoan baino hobeto idaztea. Hori izaten da nire asmoa. Irakurleak esan beharko du lortzen dudan…

Hasteko, zurekin dituzu bi irakurle, liburuaren hitzaurrea egin duen Fermin Etxegoien, hitzatzea egin dizun Mikel Hernandez Abaitua.

Bai, suertea izan dut alde horretatik; aurkezpenean, gainera, Beñat Sarasola izan nuen ondoan. Inguruan harrera ona izan du liburuak, baina, badakizu, batzuk adiskideak dira, eta zure obrari dagokionean, adiskideez ezin guztiz fidatu, amaz edo amonaz bezala.

Anjel Lertxundiri berrikitan irakurri diot itun bat sortu behar dela idazlearen eta irakurlearen artean. Lurralde komun bat, diot nik, non bien gogoek bat egingo duten. Biodiskografiak honen kasuan, nola josi idazle-irakurleen nahiak, pop anglosaxoia arrotz zaion irakurleari?

Zailtasun gehigarria da hori, kontziente naiz. Baina ipuin konbentzionaletan ere gertatzen da irakurle jakin bati idazlearen obsesiorik ez interesatzea. Nire irakurle multzoa mugatua da, berez. Guztientzat idazten saiatzen naiz, baina badakit ez naizela zenbait jenderengana helduko. Gustu eta interes ezberdinak, besterik ez. Liburu honi dagokionez, errazago helduko naiz bertan ageri den pop musika ezagutzen duenarengana, ezagutzen ez duenarengana baino. Ezagutzen dutenek plazer gehigarria izango dute, akaso. Berdin gertatzen zait hemengo kontuez gaztelaniaz idazten dudanean: interesatuko al zaio Almeriako irakurle bati? Baina arriskatu beharra dago, eta idatzi, handicap eta muga guztiak gorabehera. Ipuinok nahikoa indar dutela uste dut, dena delako irakurleak irakurtzeko modukoak dira. Esperantza dut, hala ere, ohiko ipuin liburua irakurriko ez lukeen irakurleak ere irakurtzea lan hau, musikaren amua irentsita: hor agian badago publiko bat nire “ohiko” literatur lanetara iristen ez dena, erakarrita senti daitekeena… Baina auskalo.

Eta berrogeitaka diskotan, bat, bakarra, euskarazkoa: Itoizen Alkolea.

Nire hezkuntza sentimentalari lotuta dator hori, musika anglosaxoiari, alegia. Eta, zehatzago, “uharteetakoa”, britainiarra. AEBetako oso musika gutxi da liburuan. Entzuten nuen euskal musika, eta entzuten dut, baina lan honetarako, Itoiz ageri da, ez besterik. Momentuan entzuten ari nintzen musikatik edan dut ipuinok idazteko, eta anglosaxoia gehiago entzuten dudanez, hortik jo dut. Itoiz? Ezinbestekoa nuen. Pop-aren inguruan eratua dudan unibertsoan leku inportantea du Itoizek. Eta urtea joan eta urtea etorri musika entzunez, Itoiz disko-jogailuan jartzea ere tokatzen da. Bestalde, 80ko hamarkadako euskal musikan, “Rock Radikal Vasco” delakoaren eztandarekin-eta, gehiago ziren rock taldeak, pop-ekoak baino…

Estilo ariketa, diskoa abiapuntu

“Esperimentalagoa da abiapuntua, emaitza bera baino. Estu jarraitu nuen ideia izan zen diskoak eman behar zidala ipuina, eta ez alderantziz. Esperimentala, OuLiPokoek, Perecek eta gainerakoek egiten zituzten ariketen gisan. ‘E-rik gabe idatziko dugu’, hots, erregela bat eman eta hari jarraika idatzi. Nire kasuan, erregela sinplea da: ‘Diskoa da abiapuntu. Hari tiraka idatziko dut ipuina’. Estu bete dut arau hori, baina, finean, testu aski konbentzionalak iruditzen zaizkit: ipuinak, orain artean idatzi ditudanak, eta gerora ere idatziko ditudanak bezalakoak. Gutxi gorabehera”.


Oñatiko artista txikienak, handi Kantarin

Oñatiko artista txikiek izan dute txunditzeko aukera asteburuan; eta baita egin ere! Gaztelekua dantzaleku bihurtu eta festa galanta egin dute Kantari saioaren grabaketatik. 8 eta 12 urte bitarteko 150 bat gaztetxo elkartu dira eta ederto batean pasatu.

ARGAZKI GALERIA: Urriaren 15eko grabaketa

ARGAZKI GALERIA: Urriaren 16ko grabaketa


Esku Pilotako Enpresen Ligak azalpenak eman ditu botileroak kentzeagatik

Enpresek erabaki zuten pilotariek botileroen laguntzarik ez izatea Lau t'erdiko Txapelketan, enpresa berekoen aurka jokatzen dutenean. Ohar baten bitartez, erabakia azaldu dute.


Eneko Etxeberria EH Bilduren alkategaia elkarrizketa digitalaren galderak erantzuten ari da

EH Bilduren hautagai Eneko Etxeberria Uztarriaren egoitzan da uneotan, erabiltzaileek elkarrizketa digitalean egindako galderei erantzuten. Erantzunak lotura honetan irakur daitezke.

EH Bilduren alkategai Eneko Etxeberria Uztarria.eus-eko elkarrizketa digitalean ari da uneotan, webgunearen erabiltzaileen galderei erantzuten. Erantzunak irakurtzeko, berriz, begiratu hemen.

Bihar, asteartea, Aitor Gorrotxategi EAJren alkategaia izango da elkarrizketa on line-an, 19:30etik aurrera. Gorrotxategiri galderaren bat bidaltzeko egin klik hemen.

Uztarria.eus-ek Azpeitiko Udalerako alkategai diren guztiei egin zien elkarrizketa digitalerako gonbita. PSE-EEko alkategai Oscar Murillok uko egin dio eskaintzari, eta PPko hautagai Yago Mendezekin ezin izan du harremanetan jarri.


Gizon batek neska bat jazarri du korrika egiten ari zenean, Gasteizen

Gazteak aurkeztutako salaketaren arabera, gizon ezezagun batek bizikleta batekin jazarri zuen Olarizu parkearen inguruetan, kirola egiten ari zela, baina ihes egitea lortu zuen.

Neska gazte batek salatu duenez, gizon batek Gasteizeko Olarizu parkean jazarri du korrika egiten ari zenean, baina ihes egin ahal izan zuen.

Segurtasun Sailak Eferi baieztatu diotenez, biktimak salaketa aurkeztu du gertatutakoagatik, eta ikerketa abiarazi dute jazarpen delitua ikertzeko, baina momentuz ez dakite zehatz-mehatz zeintzuk ziren gizonaren asmoak.

Salaketaren arabera, gizon ezezagun batek bizikleta batekin jazarri zuen Olarizu parkearen inguruetan, kirola egiten ari zela, baina ihes egitea lortu zuen.

Momentuz, gizon horren aurka jarritako salaketa bakarra da, Segurtasun Sailak eta Gasteizko Udaltzaingoak adierazi dutenez.

Sare sozialetan gertatutakoa zabaldu dute dagoeneko, eta emakumeei kontuz" ibiltzeko ohartarazi" eta horren moduko kasuren bat pairatuz gero salaketa ipintzea eskatu diete.

_________________________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan.


36ko gerra garaiko Iruñea erretratatu du Arraizak bere lehen memoria liburuan

Bere bizitzako lehen hamar urteak kontatu ditu egileak oraingo lanean, eta gehiago idazteko asmoa du

«Historiaren mamia dira oroitzapenak. Historia datuak ikertuz egin beharra da, baina haren odola eta arnasa dira oroimenak». Eugenio Arraizaren hitzak dira (Iruñea, 1936), Nafarroako euskalgintzako eragile nagusietariko bat da bera, eta baita Eusko Kultur fundazioko burua ere. Bere memoriak argitaratzea erabaki du orain. Kalean da lehen alea: Memorias, Cerezas y golondrinas, Pamplona, 1936-1946 (Memoriak, Gereziak eta enarak; Iruñea, 1936-1946). Bizitzako lehen hamar urteetako oroitzapenak kontatzen ditu; gerra garaiko Iruñearen erretratu pertsonala.

Zeharka baino ez zuen ezagutu errealitate gordin hura Arraizak, halere. Umea zen, eta altxatu zirenen alde aritu zen familia bateko seme. «Burbuila baten barrenean bizi nintzen», aitortzen du, «nire orduko oroitzapenak gerezi eta enarei buruzkoak dira, gero jakin nuen gerrari buruzkoez». Baina, halere, liburuan errealitate haren berri ematea «justiziazkoa» dela dio. Gerora eta beste batzuen bidez jakin zituenak ere sartu ditu, horregatik, bere memorietan. Bere izeben oso lagun zen emakume batekin izandako elkarrizketa bat biltzen du bertan, adibidez: «Animatuena bera zen [Charito]. Elkarrekin izan ginen Accion Catolica-n, eta gerra hasi zenean eskuko bonbak egiten genituen Ziudadelan (...) errosarioa errezatu bitartean».

Militarrez betetako Iruñea haren «mando usaina», hezkuntzan erlijioak zuen pisua, garai hartako hirigintza, aitak behin eta berriz erabili ohi zuen euskarazko hitz bakarra... Ume sasoiko oroitzapen eta sentsazioak biltzen ditu lehen memoria liburuak. «Fraide haztegi moduko bat zen Iruñea orduan. Sotanaz jantzitako jende mordoa formazioan. Denek ikasten zuten seminarioan».

Proiektu zabalago baten barruko lehen atala baino ez da lehen liburua, ordea. Gehiago egongo dira, eta gogoratu bezala argitaratuko ditu. Horregatik gaztelaniaren hautua lehen liburukian. «40 urtera arte ez nuen euskararik ikasi, eta, beraz, ordura artekoak gazteleraz kontatuko ditut. Eta handik aurrerakoak euskaraz izango dira». Guztira zenbat izango diren ez daki, baina aurten beste bi liburuxka gehiago kaleratu nahi ditu, unibertsitate ataritako garaira artekoekin.


Txapa feministak egiteko tailerra gaur arratsaldean, Potxoenean

Usurbilgo Udaleko Parekidetasun Sailak bi tailer antolatu ditu; txapa feministen eta autodefentsa feministari loturiko tailer bana hain zuzen. Txapa feministak egiteko tailerra, gaurko, azaroaren 14rako antolatu dute, 17:00etatik 20:00etara Potxoenean. Medeak-eko kideek gidatuko dute saioa. Historian zehar emakume feministek eginiko aldarrikapenen lemak eta horiek islaturiko irudiak baliatuta, txapa propioak sortzeko aukera egongo da.

Izen ematea irekita

Autodefentsa feminista tailerra bi saiotan banatuko da, azaroaren 17an eta abenduaren 1ean, 10:00-14:00 artean Potxoenean. Zapalkuntzen aurrean emakume bezala har daitekeen jarrera aktibo eta iraultzailea da Autodefentsa Feminista eta horri buruz jardungo dute, Bilgune Feministak zuzenduko dituen bi saioetan.

Tailer hauetan izen emateko epea ireki dute jada. Parekidetasun Sailera deituta, 943 377 110 telefono zenbakira, edo parekidetasuna@usurbil.net helbidera idatzita apuntatu daiteke.